
Αθήνα, σήμερα στις 23 Οκτωβρίου 2026, ημέρα Παρασκευή και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ. 
ΠΡΟΕΔΡΕΥΩΝ (Αθανάσιος Μπούρας): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-10-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΓ΄ συνεδριάσεώς του, της Πέμπτης 22 Οκτωβρίου 2026 σε ό,τι αφορά την ψήφιση στο σύνολο του σχεδίου νόμου: «Απαγόρευση χρήσης επιγραμμικών υπηρεσιών κοινωνικής δικτύωσης από ανηλίκους».)
Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 26 Οκτωβρίου του 2026. 
Α. ΕΠΙΚΑΙΡΕΣ ΕΡΩΤΗΣΕΙΣ πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 85/12-10-2026 επίκαιρη ερώτηση του Βουλευτή Μαγνησίας της Κ.Ο. ΝΕΑ ΔΗΜΟΚΡΑΤΙΑ κ. Χρήστου Μπουκώρου προς τον Υπουργό Υποδομών και Μεταφορών με θέμα: «Οι αποζημιώσεις για απαλλοτριώσεις 300 ιδιοκτητών στην περιοχή της Κάρλας». 
2. Η με αριθμό 93/14-10-2026 επίκαιρη ερώτηση του Βουλευτή Ιωαννίνων της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ιωάννη Τσίμαρη προς τον Υπουργό Υγείας με θέμα: «Σε στασιμότητα η συνέχιση της δράσης αντιμετώπισης της παχυσαρκίας του προγράμματος 'ΠΡΟΛΑΜΒΑΝΩ'». 
3. Η με αριθμό 120/19-10-2026 επίκαιρη ερώτηση του Βουλευτή Ιωαννίνων της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικολάου Έξαρχου προς τον Υπουργό Υγείας με θέμα: «Να αντιμετωπιστούν άμεσα τα σοβαρά προβλήματα στο νοσοκομείο Λευκάδας». 
4. Η με αριθμό 100/15-10-2026 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Νικολάου Παππά προς την Υπουργό Εργασίας και Κοινωνικής Ασφάλισης με θέμα: «Να διασφαλιστεί η πραγματική επανένταξη των εργαζομένων της OELD στην Τράπεζα Πειραιώς, χωρίς καταχρηστικές τοποθετήσεις εκατοντάδες χιλιόμετρα μακριά.». 
5. Η με αριθμό 95/14-10-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κυρίας Μαρίας Αθανασίου προς την Υπουργό Εργασίας και Κοινωνικής Ασφάλισης με θέμα: «Πλημμελής διαχείριση από τον "e-ΕΦΚΑ" περίπτωσης βαριά ανάπηρης κυρίας». 
6. Η με αριθμό 99/15-10-2026 επίκαιρη ερώτηση του Προέδρου της Κ.Ο. ΝΙΚΗ και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εθνικής Οικονομίας και Οικονομικών με θέμα: «Παραβίαση της νομοθεσίας από τον Διοικητή της ΑΑΔΕ στο θέμα της ταυτοποίησης των Ελλήνων πολιτών». 
7. Η με αριθμό 127/19-10-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εξωτερικών με θέμα: «Η συμμετοχή Υπουργών και βουλευτών της Ν.Δ. στις δραστηριότητες ξένου λόμπι Ισραηλινών συμφερόντων στη Βουλή των Ελλήνων;». 
8. Η με αριθμό 80/12-10-2026 επίκαιρη ερώτηση του Ανεξάρτητου Βουλευτή Αχαΐας κ. Ανδρέα Παναγιωτόπουλου προς τον Υπουργό Υποδομών και Μεταφορών με θέμα: «Πότε επιτέλους θα επαναλειτουργήσει ο Οδοντωτός;». 
9. Η με αριθμό 83/12-10-2026 επίκαιρη ερώτηση του Ανεξάρτητου Βουλευτή Μαγνησίας κ. Αλεξάνδρου Μεϊκόπουλου προς τον Υπουργό Περιβάλλοντος και Ενέργειας με θέμα: «Επανεξέταση της περιβαλλοντικής αδειοδότησης αιολικών σταθμών στο Νότιο Πήλιο». 
10. Η με αριθμό 89/13-10-2026 επίκαιρη ερώτηση του Ανεξάρτητου Βουλευτή Ξάνθης κ. Χουσεΐν Ζεϊμπέκ προς τον Υπουργό Αγροτικής Ανάπτυξης και Τροφίμων με θέμα: «Θα εφαρμοστεί και το 2026 η ΚΥΑ 3378/2025 για την κατανομή βοσκοτόπων;». 
11. Η με αριθμό 91/13-10-2026 επίκαιρη ερώτηση της Ανεξάρτητης Βουλευτού Βοιωτίας κυρίας Παναγιούς (Γιώτας) Πούλου προς τον Υπουργό Ψηφιακής Διακυβέρνησης με θέμα: «Data Centre 430 MW στη θέση «Αμπέλια» Ορχομενού Βοιωτίας -έλλειψη εθνικού πλαισίου χωροθέτησης υποδομών ψηφιακής κυριαρχίας και Τεχνητής Νοημοσύνης».
12. Η με αριθμό 105/15-10-2026 επίκαιρη ερώτηση της Ανεξάρτητης Βουλευτού Β3΄ Νότιου Τομέα Αθηνών κυρίας Ραλλίας Χρηστίδου προς τον Υπουργό Εθνικής Οικονομίας και Οικονομικών με θέμα: «Κενά στη λειτουργία του Εθνικού Μητρώου Αποκλεισμένων Παικτών και ανεπάρκεια στην προστασία των πολιτών από τον προβληματικό τζόγο». 
13. Η με αριθμό 123/19-10-2026 επίκαιρη ερώτηση του Ανεξάρτητου Βουλευτή Β΄ Θεσσαλονίκης κ. Νικολάου Παπαδόπουλου προς την Υπουργό Παιδείας, Θρησκευμάτων και Αθλητισμού με θέμα: «Άρνηση Έκδοσης «Αθλητικών Δελτίων» σε αθλητές άνω των 12 ετών χωρίς αστυνομική ταυτότητα (Προσωπικό Αριθμό)». 
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 § 2 και 3 και 132 §  2 ΚτΒ)
1. Η με αριθμό 90/13-10-2026 επίκαιρη ερώτηση του Βουλευτή Χίου της Κ.Ο. ΝΕΑ ΔΗΜΟΚΡΑΤΙΑ κ. Παναγιώτη (Νότη) Μηταράκη προς τον Υπουργό Υποδομών και Μεταφορών με θέμα: «Προβλήματα εισροής υδάτων στο νέο κτίριο του Αεροδρομίου Χίου «Όμηρος»». 
2. Η με αριθμό 96/14-10-2026 επίκαιρη ερώτηση της Βουλευτού Ηρακλείου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Ελένης Βατσινά προς τον Υπουργό Περιβάλλοντος και Ενέργειας με θέμα: «Αδειοδότηση μονάδας επεξεργασίας Αποβλήτων Εκσκαφών, Κατασκευών και Κατεδαφίσεων (ΑΕΚΚ) στο ανενεργό λατομείο «Δύο Γκρεμοί Ανώπολης» του Δήμου Χερσονήσου». 
3. Η με αριθμό 124/19-10-2026 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Γεωργίου Λαμπρούλη προς την Υπουργό Εργασίας και Κοινωνικής Ασφάλισης με θέμα: «Ανέγερση νέου σύγχρονου κτιρίου σε οικόπεδο του ΕΦΚΑ (πρώην ΙΚΑ) για τη στέγαση Διοικητικών και Υγειονομικών υπηρεσιών». 
4. Η με αριθμό 106/15-10-2026 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Νικολάου Παππά προς τον Υπουργό Ανάπτυξης με θέμα: «Πλασματική ή προϊόν υπερκερδών των διυλιστηρίων η τιμή εκκίνησης των 1,95 ευρώ στο πετρέλαιο θέρμανσης; Πραγματική ή εικονική η έκπτωση των 40 λεπτών;». 
5. Η με αριθμό 113/16-10-2026 επίκαιρη ερώτηση του Βουλευτή Α΄ Ανατολικής Αττικής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Κατάργηση του προστίμου για την εκπρόθεσμη δήλωση λύσης μισθωτηρίων μέσω της ειδικής σχετικής ψηφιακής πλατφόρμας της ΑΑΔΕ». 
6. Η με αριθμό 128/19-10-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Επικρατείας κ. Χρήστο Σκέρτσο με θέμα: «Έρευνα του Πανελλήνιου Συλλόγου Προσωπικού (ΠΑΝΣΥΠΟ) για την κατακόρυφη αύξηση δαπανών καθαριότητας για νοσοκομεία και υπηρεσίες του Δημοσίου από ιδιώτες». 
7. Η με αριθμό 97/14-10-2026 επίκαιρη ερώτηση του Βουλευτή Α΄ Ανατολικής Αττικής της Κ.Ο. ΝΕΑ ΔΗΜΟΚΡΑΤΙΑ κ. Γεωργίου Βλάχου προς τον Υπουργό Περιβάλλοντος και Ενέργειας με θέμα: «Άμεση αναστολή της διαδικασίας περιβαλλοντικής έγκρισης και θεσμοθέτησης του Master Plan του Λιμένα Ραφήνας - Παράκαμψη των αντιρρήσεων της τοπικής κοινωνίας και των αρνητικών γνωμοδοτήσεων της Τοπικής Αυτοδιοίκησης». 
8. Η με αριθμό 110/16-10-2026 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Ελένης - Μαρίας (Μιλένας) Αποστολάκη προς τον Υπουργό Εθνικής Οικονομίας και Οικονομικών με θέμα: «Εκατοντάδες χιλιάδες πολίτες χωρίς ουσιαστική πρόσβαση σε καταστήματα και ΑΤΜ. Ο τραπεζικός αποκλεισμός ερημώνει την περιφέρεια και δημιουργεί πολίτες δύο ταχυτήτων».
9. Η με αριθμό 125/19-10-2026 επίκαιρη ερώτηση του Βουλευτή Β΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Λεωνίδα Στολτίδη προς τον Υπουργό Αγροτικής Ανάπτυξης και Τροφίμων με θέμα: «Εμπαιγμός των δενδροκαλλιεργητών με το ad hoc πρόγραμμα για τον παγετό του 2025». 
10. Η με αριθμό 122/19-10-2026 επίκαιρη ερώτηση του Βουλευτή Χανίων της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Παύλου Πολάκη προς τον Υπουργό Υγείας με θέμα: «Σοβαρά προβλήματα υποστελέχωσης στο Νοσοκομείο Χανίων». 
11. Η με αριθμό 114/16-10-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κυρίας Μαρίας Αθανασίου προς τον Υπουργό Υγείας με θέμα: «Ανάγκη λήψης πρωτοβουλιών για τη βελτίωση των συνθηκών παροχής της δημόσιας οδοντιατρικής φροντίδας προς αποκατάσταση ελλείψεων και ανεπαρκειών που αναδεικνύει ο Πανελλήνιος Σύλλογος Οδοντιάτρων Δημόσιας Υγείας».
12. Η με αριθμό 129/19-10-2026 επίκαιρη ερώτηση της Προέδρου της Κ.Ο. ΠΛΕΥΣΗ ΕΛΕΥΘΕΡΙΑΣ και Βουλευτού Β1' Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Υγείας με θέμα: «Η συμμετοχή σας στη μυστική συνάντηση με παράγοντες του διεθνούς σιωνισμού και της κυβέρνησης Νετανιάχου στην Αθηναϊκή Λέσχη στις 12 Οκτωβρίου 2026». 
 13. Η με αριθμό 104/15-10-2026 επίκαιρη ερώτηση του Βουλευτή Α΄ Ανατολικής Αττικής της Κ.Ο. ΝΕΑ ΔΗΜΟΚΡΑΤΙΑ κ. Γεωργίου Βλάχου προς τον Υπουργό Εθνικής Οικονομίας και Οικονομικών με θέμα: «Ζητήματα καταβολής αγροτικών ενισχύσεων και ολοκλήρωσης των αιτήσεων ΟΠΕΚΕΠΕ». 
14. Η με αριθμό 112/16-10-2026 επίκαιρη ερώτηση του Βουλευτή Ρεθύμνης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Εμμανουήλ Χνάρη προς τον Υπουργό Αγροτικής Ανάπτυξης και Τροφίμων με θέμα: «Σε απόγνωση παραγωγοί και επαγγελματίες από την δυσλειτουργία του νέου ΟΣΔΕ 2026». 
15. Η με αριθμό 126/19-10-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς τον Υπουργό Περιβάλλοντος και Ενέργειας με θέμα: «Ακατάλληλο και μη επαρκές το νερό στη Δημοτική Ενότητα Μυγδονίας του Δήμου Ωραιοκάστρου».
16. Η με αριθμό 118/19-10-2026 επίκαιρη ερώτηση της Βουλευτού Λασιθίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Αικατερίνης (Κατερίνας) Σπυριδάκη προς τον Υπουργό Αγροτικής Ανάπτυξης και Τροφίμων με θέμα: «Οι παραγωγοί του Οροπεδίου Λασιθίου παραμένουν χωρίς ουσιαστική στήριξη - Άμεση ανάγκη ειδικού μηχανισμού αποζημιώσεων και αναστολής υποχρεώσεων». 
17. Η με αριθμό 119/19-10-2026 επίκαιρη ερώτηση του Βουλευτή Ιωαννίνων της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ιωάννη Τσίμαρη προς τον Υπουργό Περιβάλλοντος και Ενέργειας με θέμα: «Μη ενεργοποίηση των προβλεπόμενων μέτρων οικονομικής ελάφρυνσης των καταναλωτών για την αντιμετώπιση της αιθαλομίχλης στα Ιωάννινα - Διασφάλιση των αναγκαίων πόρων για την εφαρμογή τους». 
Κυρίες και κύριοι συνάδελφοι, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις οι οποίες θα συζητηθούν σήμερα.
Ξεκινάμε με τη δεύτερη με αριθμό 87/12-10-2026 επίκαιρη ερώτηση πρώτου κύκλου του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Εθνικής Οικονομίας και Οικονομικών με θέμα: «Ακύρωση ζωτικής σημασίας αντιπλημμυρικών έργων στην Αλεξανδρούπολη».
Θα απαντήσει ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης.
Κύριε Παπαδάκη, έχετε τον λόγο.
ΠΑΡΑΣΧΟΣ ΠΑΠΑΔΑΚΗΣ: Ευχαριστώ πολύ, κύριε Πρόεδρε. 
Κύριε Υπουργέ, το 2021 στον οικισμό Απαλός του Δήμου Αλεξανδρούπολης, πλησίον του αεροδρομίου, ένας πυροσβέστης ο οποίος ήταν εν υπηρεσία και πήγαινε να διασώσει τα παιδιά από το Δημοτικό του Απαλού, γιατί για ακόμα μια φορά είχε πλημμυρίσει ο οικισμός, έχασε τη ζωή του. 
Από το 2021 λοιπόν πάμε στο 2023, όπου, όπως γνωρίζετε καλά, ήταν η μεγαλύτερη πυρκαγιά που έζησε η Ευρωπαϊκή Ένωση, η πυρκαγιά στον Έβρο, όπου έκαιγε περίπου είκοσι μέρες και κάηκαν πάνω από ένα εκατομμύριο στρέμματα. Στις 29 Ιανουαρίου του 2026 ακόμα μια φορά πλημμυρίζει ο Απαλός και πάλι τα παιδιά διασώζονται με μηχανήματα έργου JCB. 
Για αντιπλημμυρικά έργα και μετά την πυρκαγιά και με όλα αυτά που ζήσαμε δεν έχει μπει ούτε βίδα προς αυτή την κατεύθυνση. Είδαμε μια απόφαση -και χαρήκαμε έτσι λίγο σύντομα- 17-6-2026, την οποία την υπογράφετε εσείς, 20 εκατομμύρια ευρώ και εντάσσετε κατασκευή επειγόντων, λέτε, αντιπλημμυρικών έργων για την άμεση προστασία του οικισμού Απαλού. Εσείς δηλαδή το έργο αυτό το βαφτίζετε κατεπείγον και άμεσο -και είναι, αν και έχουμε καθυστερήσει εδώ και πολλά χρόνια- και ακόμα ένα έργο κατασκευής αντιπλημμυρικών έργων ανατολικά του Δήμου Αλεξανδρούπολης. Λέμε και εμείς κάτι θα ξεκινήσει, κάτι θα δούμε. 
Αίφνης, ένα μήνα μετά, εσείς ο ίδιος στις 13-7-2026 απεντάσσετε αυτά τα δύο έργα, και για τα αντιπλημμυρικά στον Απαλό αλλά και ανατολικά της Αλεξανδρούπολης, αφήνοντας αντιπλημμυρικά γενικά για την Περιφερειακή Ενότητα Έβρου 20 εκατομμύρια ευρώ, 2 εκατομμύρια τα πάτε στην Καβάλα και στο Παρανέστι 500 χιλιάρικα. 
Σας ερωτώ λοιπόν για ποιον λόγο απεντάχθηκαν αυτά τα δύο έργα ζωτικής σημασίας με όλα αυτά που σας προανέφερα, που έχουν συμβεί στον Δήμο Αλεξανδρούπολης, και φυσικά -γιατί είχα κάνει πάλι την επίκαιρη ερώτηση αυτήν στο Υπουργείο Εσωτερικών και μου είχε πει ο κ. Σπανάκης ότι δεν υπήρχε αίτημα από τον Δήμο Αλεξανδρούπολης για να διαχειριστούμε ένα τέτοιο έργο, για να το χρηματοδοτήσουμε- για ποιον λόγο λοιπόν ακυρώθηκαν, απεντάχθηκαν αυτά τα έργα και αν έχει προβεί ο Δήμος Αλεξανδρούπολης στις απαραίτητες ενέργειες. 
ΠΡΟΕΔΡΕΥΩΝ (Αθανάσιος Μπούρας): Κύριε Υπουργέ, έχετε τον λόγο για την απάντησή σας. 
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. 
Κύριε συνάδελφε, κατ’ αρχάς θέλω να σας πω ότι η πολιτεία οφείλει τιμή, σεβασμό, αναγνώριση στις θυσίες που κάνουν οι ένστολοί μας, προστατεύοντας σε κάθε περίπτωση και εδώ, στη συγκεκριμένη περίπτωση, τους συμπολίτες μας. Έτσι λοιπόν εκδηλώνουμε και εκφράζουμε τον σεβασμό μας απέναντι σε αυτή την απώλεια του συμπολίτη μας. 
Θέλω να σας πω ότι αυτή η Κυβέρνηση παρέλαβε μια Γενική Γραμματεία Πολιτικής Προστασίας και δημιούργησε ένα Υπουργείο. Έτρεξε το μεγαλύτερο πρόγραμμα πολιτικής προστασίας που είχε τρέξει και που τρέχει κατ’ ουσίαν και είναι σε εξέλιξη από συστάσεως, θα έλεγα, του ελληνικού κράτους. Είναι μια Κυβέρνηση που θεωρεί προτεραιότητα την προστασία του φυσικού περιβάλλοντος και την ενίσχυσή του. 
Επομένως, θα πρέπει εδώ να διευκρινίσω κάτι, κύριε συνάδελφε, ότι το Υπουργείο Εθνικής Οικονομίας και Οικονομικών τρέχει το Εθνικό Πρόγραμμα Ανάπτυξης και όλα τα ευρωπαϊκά προγράμματα και η δουλειά του είναι να εντάσσει, σύμφωνα με τις εντολές και σύμφωνα με τις εγκρίσεις των άλλων Υπουργείων αλλά και των Περιφερειών, τα ειδικά έργα τα οποία αιτούνται τα Υπουργεία και οι Περιφέρειες. 
Στη συγκεκριμένη περίπτωση εδώ έχουμε και την Περιφέρεια Ανατολικής Μακεδονίας και Θράκης. Αυτό στο οποίο αναφέρεστε είναι ένα αίτημα το οποίο προέκυψε από την Περιφέρεια της Ανατολικής Μακεδονίας και Θράκης και στη συνέχεια εγκρίθηκε και στη συνέχεια άλλαξε το αίτημα η Περιφέρεια Ανατολικής Μακεδονίας και Θράκης και αυτό εγκρίθηκε από την Κυβερνητική Επιτροπή Κρατικής Αρωγής. 
Είναι λοιπόν πολύ σημαντικό να κατανοήσουμε ότι εμείς αυτό το οποίο εντάσσουμε είναι η δαπάνη και επομένως, με το επόμενο αίτημα, όποτε έρθει ή όποιο αίτημα υπάρχει, αφού εγκριθεί από την ΚΕΚΑ, αυτή την Κυβερνητική Επιτροπή Κρατικής Αρωγής, προφανώς θα ενταχθεί μέσα στο Εθνικό Πρόγραμμα Ανάπτυξης. 
Θα ήθελα να σας πω -και θα καταθέσω- ότι το Υπουργείο Εσωτερικών στο πρόγραμμα «Αντώνης Τρίτσης», έχει ένα πρόγραμμα προϋπολογισμού 2,5 εκατομμυρίων ευρώ και επίσης ένα πρόγραμμα, το οποίο σύμφωνα με το Υπουργείο Κλιματικής Κρίσης και Πολιτικής Προστασίας, το Υπουργείο που κατ’ ουσίαν είναι αρμόδιο για όλα αυτά τα ζητήματα, έχει έργα αποκατάστασης 10,5 εκατομμυρίων ευρώ για ζημιές σε δήμους του Έβρου. Τα καταθέτω στα Πρακτικά.
(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Συγκεκριμένα λοιπόν, κατόπιν των σχετικών εισηγήσεων και είναι αυτό το οποίο σας εξήγησα ότι πρέπει να έρθει το αίτημα μέσω ενός Υπουργείου ή της Περιφέρειας και περνάει από αυτή την Επιτροπή, εμείς έχουμε υποχρέωση να το εντάξουμε. Και επίσης έχουμε υποχρέωση να απεντάξουμε αν αυτός ο οποίος ζητά την απένταξη του έργου θέλει κάνει κάποια τροποποίηση, όπως συνέβη εδώ, που τροποποίησε την αρχική απόφαση η Περιφέρεια Ανατολικής Μακεδονίας. Έτσι, είχαμε υποχρέωση και εμείς να ακούσουμε την Περιφέρεια, διότι ενέταξε διαφορετικά έργα και έβαλε το συγκεκριμένο έργο σε έναν διαφορετικό σχεδιασμό που είχε κάνει.   
Επομένως, κατέθεσα προηγουμένως και το έντυπο αυτό όπου φαίνονται τα έργα της Περιφερειακής Ενότητας Έβρου και θα συνεχίσω στη δευτερολογία μου με τα υπόλοιπα έργα για την περίπτωση. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Κύριε συνάδελφε, κύριε Παπαδάκη, ο λόγος σε εσάς για τη δευτερολογία σας. 
ΠΑΡΑΣΧΟΣ ΠΑΠΑΔΑΚΗΣ: Για ακόμη μια φορά, κύριε Υπουργέ, η Κυβέρνηση με τη συνήθη τακτική της -θα πω εγώ- πετάει την μπάλα στην εξέδρα. «Δεν φταίμε εμείς, φταίει η Περιφέρεια». Εγώ, λοιπόν, όταν θα γυρίσω στο χωριό μου, όταν θα γυρίσω στην πόλη μου, όταν θα γυρίσω στον νομό μου, θα πω ότι φταίει η Περιφέρεια. Θα πω ότι η Κυβέρνηση δια στόματος του κυρίου Αναπληρωτή Υπουργού Οικονομικών θέλει να βοηθήσει την Αλεξανδρούπολη, τον Έβρο και τον Απαλό, αλλά ο Περιφερειάρχης, ο κ. Τοψίδης άλλαξε το αίτημα. Εμείς εντάξαμε το έργο, γιατί έκανε αίτημα η Περιφέρεια, αλλά μετά το απεντάξαμε το έργο, παρ’ όλο που το θεωρούμε επείγον και άμεσο. Και όντως είναι. Χθες έπρεπε να έχουν ξεκινήσει τα πλημμυρικά, γιατί δεν νοείται μετά από μια καταστροφική πυρκαγιά που έχει κάψει ένα εκατομμύριο στρέμματα να μην έχουμε ξεκινήσει να κάνουμε ένα αντιπλημμυρικό έργο. Είμαστε έρμαια. Ο Περιφερειάρχης άλλαξε το αίτημα. Εγώ αυτό θα γυρίσω και θα πω και αυτό θα πουν και τα μέσα μαζικής ενημέρωσης -πιστέψτε με- στον Έβρο και θα ζητήσω εξηγήσεις από τον κ. Τοψίδη για ποιον λόγο υπέβαλε αίτημα σε εσάς, για να τροποποιηθεί η απόφαση. Διότι δεν μπορούμε από τη μια να μιλάμε, να γίνονται επιτροπές ανασυγκρότησης -υποτίθεται ότι θέλετε να ανασυγκροτήσετε τον Έβρο ως Κυβέρνηση- και από την άλλη αντί να εντάσσουμε έργα, να απεντάσσουμε έργα. 
Δεν έχουμε δει ούτε βίδα να μπαίνει όλο αυτό το χρονικό διάστημα από το 2023 και μετά, που -υποτίθεται- ήταν η αφορμή, για να γίνει η Επιτροπή Ανασυγκρότησης του Έβρου, που έχει συνεδριάσει δεκατέσσερις φορές. Και σας υπενθυμίζω και την παραίτηση του κ. Μπένου, γιατί είχε μελετήσει για κάποια δισεκατομμύρια και τα δισεκατομμύρια τα κάνατε εκατομμύρια εσείς στο ένα δέκατο. 
Τώρα, λοιπόν, εγώ στα παιδιά αυτά, κύριε Υπουργέ, που το 2026, πριν επτά-οκτώ μήνες, τον Ιανουάριο τα διασώζαμε με μηχανήματα έργου, αυτό θα πω, όπως και στους κατοίκους του Απαλού και στον Δήμο Αλεξανδρούπολης, ξέρετε. Γιατί ο Δήμος Αλεξανδρούπολης έβγαινε και πήγαινε στον Απαλό και παρουσίαζε μελέτες ύστερα από την αρμοδιότητα που πήρε από την Αποκεντρωμένη Διοίκηση γι’ αυτό το συγκεκριμένο έργο, το οποίο εσείς απεντάσσετε τώρα, και παρουσίαζε ότι θα γίνουν άμεσα και θα χρηματοδοτηθεί αυτό το έργο. 
Και σας ξαναλέω ότι ο κ. Σπανάκης από αυτό το Βήμα της Βουλής, πάλι κατόπιν δικής μου επίκαιρης ερωτήσεως, είπε ότι τότε, τον Φεβρουάριο του 2026, δεν έχουμε αίτημα από τον Δήμο. Τώρα έχουμε, από ό,τι καταλαβαίνω, αίτημα από τον Δήμο στην Περιφέρεια ή στο Υπουργείο Εσωτερικών, εσείς έχετε τα χρήματα για να εντάξετε το έργο, το εντάσσετε, αλλά επειδή ο Περιφερειάρχης δεν γουστάρει, να το πω έτσι λαϊκά, δεν το θέλει -δεν ξέρω για ποιον λόγο-, επιλέγει να υποβάλει αίτημα για τροποποίηση της απόφασης και να εντάξει μέσα, αντί για τον Απαλό και την Αλεξανδρούπολη, την Καβάλα και το Παρανέστι. 
Εμένα αυτά πραγματικά σας μιλάω, μου ακούγονται παράλογα, δηλαδή, ολόκληρη η Κυβέρνηση να πετάει το μπαλάκι κάπου αλλού. Δεν μπορεί, δηλαδή, η Κυβέρνησή σας, τη στιγμή που γνωρίζει πολύ καλά, μα πάρα πολύ καλά τι έχει συμβεί στον Έβρο και τις ανάγκες του Έβρου, να είναι υποχείριο -να το πω έτσι- ή να ακολουθεί τα αιτήματα τροποποίησης του εκάστοτε Περιφερειάρχη ή Δημάρχου. Αυτό είναι «αποποιούμαι των ευθυνών και πετάω το μπαλάκι στην εξέδρα». Αλλιώς δεν μπορώ να το ερμηνεύσω. 
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Παπαδάκη. 
Κύριε Υπουργέ, έχετε τον λόγο για τη δευτερολογία σας.
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Κύριε συνάδελφε, θέλω να σας βοηθήσω στη συνέντευξη Τύπου που θα δώσετε για την περιοχή σας. Θέλω να σας βοηθήσω. 
ΠΑΡΑΣΧΟΣ ΠΑΠΑΔΑΚΗΣ: Θα έρθει ο κ. Πιερρακάκης.
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Επομένως, εφόσον θέλετε να δώσετε συνέντευξη Τύπου για την περιοχή σας, θα σας δώσω τα έργα προστασίας δασών και ΑntiNero που έγιναν ακριβώς για την περιοχή σας -εργασίες καθαρισμού δασών και δασικών εκτάσεων, συντήρησης δασικού δικτύου, αντιπυρικών ζωνών- έργα αντιπυρικής προστασίας συνολικά 11,3 εκατομμυρίων ευρώ. Θα τα βάλετε στη συνέντευξή σας αυτά. Αν θέλετε να είστε ένας πολιτικός που λέει την αλήθεια, θα πείτε αυτό, αλλά θα πείτε και αυτά που θα σας δώσω εγώ, γιατί θα παρακολουθήσω να δω αν τα είπατε. Θα σας τα δώσω εδώ, για να μιλάμε, όσο μπορούμε, με στοιχεία. 
Θα πείτε, επίσης, ότι έγιναν άλλα έργα αντιπυρικής προστασίας, επίσης σε δημόσια δασικά συμπλέγματα και αναδασωτέες εκτάσεις, καθώς και δασοκομικοί χειρισμοί σε μεταπυρικά οικοσυστήματα, πάλι σε εκτάσεις δραστηριότητας των Δήμων Αλεξανδρούπολης, Διδυμοτείχου και Σουφλίου, 6 εκατομμυρίων ευρώ.
Θα πείτε, επίσης -έχει σημασία- ότι έγιναν αντιπλημμυρικά έργα διευθέτησης ορεινών λεκανών απορροής, σε περιοχές ευθύνης πάλι των Δασαρχείων Αλεξανδρούπολης, 39 εκατομμυρίων ευρώ. 
Θα σας καταθέσω εδώ έργα για την περιοχή σας ύψους 60 εκατομμυρίων ευρώ για τη συνέντευξή σας. Θα τα πάρετε. 
Επίσης, θα σας καταθέσω έργα δεκάδων εκατομμυρίων για την περιοχή σας -αφού θέλετε να δώσετε συνέντευξη Τύπου και να είστε ουσιαστικός- τα οποία έχουν σχέση και με άλλα έργα, με έργα του αστικού περιβάλλοντος, με έργα των υποδομών, με έργα τα οποία έχουν σχέση με την καθημερινότητα. Θα σας τα καταθέσω. Είναι μόνο από ένα ταμείο, το Ταμείο Ανάκαμψης. 
Θα συνεχίσω, όμως, για να σας βοηθήσω στη συνέντευξή σας, και θα σας δώσω έργα που έγιναν για πρόληψη και μετριασμό των συνεπειών των πυρκαγιών στην πεδινή κοίτη των ρεμάτων ύψους 7 εκατομμυρίων. Άλλα έργα 8,5 εκατομμυρίων πάλι για τις φυσικές καταστροφές του Έβρου. 
Σας τα καταθέτω, για να μπορέσετε να μιλήσετε για έργα τα οποία έχουν γίνει.
(Στο σημείο αυτό ο Υπουργός Εθνικής Οικονομίας και Οικονομικών κ. Νικόλαος (Νίκος) Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Είναι πολύ σημαντικό το θέμα της προστασίας του φυσικού περιβάλλοντος. Είναι προτεραιότητα για την Κυβέρνηση και ο Έβρος έχει υποστεί μία φυσική καταστροφή. Γι’ αυτό και όλα τα μέσα τα οποία έχουμε στη διάθεσή μας έχουν κατευθυνθεί στο να μπορέσουμε να απαλύνουμε ή να βελτιώσουμε το φυσικό περιβάλλον. Έχουν γίνει πάρα πολλά έργα ΑntiNero. Άλλωστε, το πρόγραμμα ΑntiNero απέδειξε και σε τελευταία γεγονότα ότι έχει προστατεύσει το φυσικό περιβάλλον. 
Θέλω να σας πω ότι η σημασία που έχει δώσει αυτή η Κυβέρνηση με τη δημιουργία ενός ειδικού Υπουργείου, όταν το 2019 αυτό το οποίο παραλάβαμε ήταν μια Γενική Γραμματεία και μάλιστα σε ένα κτίριο που είχε και κάποια ζητήματα -τώρα υπάρχει Υπουργείο-, καθώς και το γεγονός ότι μέσα από το Ταμείο Ανάκαμψης και μέσω του προγράμματος «ΑΙΓΙΣ» τρέχει το μεγαλύτερο πρόγραμμα φυσικής προστασίας και πολιτικής προστασίας που έχει δει ποτέ η Ελλάδα, άνω των 2,1 δισεκατομμυρίων ευρώ, είναι η απάντησή μας στο πόσο ακριβώς νοιαζόμαστε και ενδιαφερόμαστε για το φυσικό περιβάλλον και την προστασία των συμπολιτών μας. 
Θα συνεχίσουμε, κύριε συνάδελφε. Αντιλαμβανόμαστε ότι είναι ακόμα πολλά που πρέπει να κάνουμε, αλλά κανείς δεν μπορεί να πει ότι αυτή η Κυβέρνηση έχει αδιαφορήσει γι’ αυτό το σπουδαίο θέμα που λέγεται «προστασία του φυσικού περιβάλλοντος». 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κύριο Υπουργό. 
Θα συνεχίσουμε με την τρίτη με αριθμό 109/16-10-2026 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας της Νίκης κυρίας Ασπασίας Κουρουπάκη προς τον Υπουργό Προστασίας του Πολίτη με θέμα: «Ζητήματα οδικής ασφάλειας και αποτελεσματικότητας των αστυνομικών ελέγχων στον κλάδο των διανομών (delivery)».
Στην ερώτηση θα απαντήσει ο Υφυπουργός Προστασίας του Πολίτη, ο κ. Ιωάννης Λαμπρόπουλος.
Κυρία Κουρουπάκη, έχετε τον λόγο για την πρωτολογία σας. 
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε.
Κύριε Υπουργέ, θέλω σήμερα να σας μεταφέρω ένα πρόβλημα που συναντούν καθημερινά χιλιάδες πολίτες στους δρόμους της Αθήνας, αλλά και όλων των μεγάλων πόλεων. Αναφέρομαι στην παραβατικότητα που καταγγέλλεται στο χώρο των διανομών, στις επικίνδυνες οδηγικές συμπεριφορές και στην αποτελεσματικότητά των αστυνομικών ελέγχων. Πρόκειται για έναν κλάδο που έχει γιγαντωθεί τα τελευταία χρόνια με χιλιάδες ανθρώπους να εργάζονται καθημερινά πάνω σε δίκυκλα, πολλές φορές κάτω από μεγάλη πίεση χρόνου. Τα πράγματα, όμως, δεν είναι τόσο απλά, καθώς βλέπουμε καθημερινά μηχανάκια να περνούν με κόκκινο, να ανεβαίνουν πεζοδρόμια, να κάνουν επικίνδυνους ελιγμούς και να βάζουν σε κίνδυνο πεζούς και οδηγούς, ακόμα και να προκαλούν φθορές σε διερχόμενα οχήματα. Προσωπικά υπήρξα αυτόπτης μάρτυρας ενός τέτοιου περιστατικού.
Στις 12 Οκτωβρίου, η Ελληνική Αστυνομία ανακοίνωσε ότι μέσα σε μια εβδομάδα διενήργησε πάνω από 18.500  ελέγχους της Τροχαίας για τη χρήση κράνους, βεβαιώνοντας 1.342 παραβάσεις σε οδηγούς, από τις οποίες οι δεκατέσσερις αφορούσαν εργαζομένους στη διανομή. Αυτά είναι τα επίσημα στοιχεία σας. 
Θα ήθελα, όμως, να μάθω ποια ακριβώς εικόνα διαθέτετε για τον συγκεκριμένο κλάδο, πέρα από τους συγκεντρωτικούς αριθμούς των ελέγχων της Τροχαίας. 
Κύριε Υφυπουργέ, οι άνθρωποι που εργάζονται νόμιμα και σέβονται τον Κώδικα Οδικής Κυκλοφορίας έχουν κάθε λόγο να απαιτούν αποτελεσματική αστυνόμευση. Το ίδιο ισχύει για τους πεζούς, τους οδηγούς και τις οικογένειες που κυκλοφορούν καθημερινά στους δρόμους. 
Επομένως, θέλω να μας εξηγήσετε αν θεωρείτε επαρκείς τους σημερινούς ελέγχους και ποια συγκεκριμένα μέτρα προγραμματίζετε για την συστηματική αντιμετώπιση της παραβατικότητας και κυρίως πώς διασφαλίζεται στην πράξη ότι όσοι δραστηριοποιούνται επαγγελματικά στις διανομές πληρούν τις νόμιμες προϋποθέσεις οδήγησης και εργασίας. 
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Κουρουπάκη.
Κύριε Υπουργέ, έχετε τον λόγο για την απάντησή σας. 
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε.
Κυρία Κουρουπάκη, οι εργαζόμενοι στον κλάδο των διανομέων έχουν την απέραντη εκτίμηση όλων μας, γιατί βλέπουμε καθημερινά τον αγώνα τους σε αντίξοες καιρικές συνθήκες να τρέχουν και να προσφέρουν υπηρεσία στον πολίτη. Δεν είναι όλοι φυσικά παραβατικοί. Διαπιστώνουμε βιασύνη, ταχύτητα, υπερβάσεις πολλές φορές, αλλά δεν είναι όλοι παραβατικοί. Είναι οικογενειάρχες, είναι φτωχοί άνθρωποι που δίνουν τον αγώνα της επιβίωσης στη ζωή. 
Η εξασφάλιση ομαλών συνθηκών κυκλοφορίας αποτελεί πρότυπο μέλημα των υπηρεσιών Τροχαίας. Στο πλαίσιο αυτό, με γνώμονα την αναβάθμιση της οδικής ασφάλειας και τη μείωση των τροχαίων ατυχημάτων, έχουν ενταθεί οι έλεγχοι και έχει ενισχυθεί κατά πολύ η Τροχαία, όχι μόνο στην Αθήνα, αλλά και σε όλες τις μεγάλες και μικρές πόλεις. Καθημερινά, προβαίνουν σε ελέγχους συνεχείς για διαπίστωση ή για παραδειγματισμό προς κάθε κατεύθυνση και υπάρχουν ορατά αποτελέσματα με σκοπό βέβαια την προστασία της ζωής και της περιουσίας των πεζών, των οδηγών και όσων κυκλοφορούν στους δρόμους και των οχημάτων. 
Οι τροχονομικοί έλεγχοι διεξάγονται αδιακρίτως σε όλους τους οδηγούς των οχημάτων και δεν τηρούνται διακριτικά στοιχεία βεβαίωσης παραβάσεων ανά επαγγελματικό κλάδο από την Διεύθυνση Αστυνόμευσης του Αρχηγείου της Ελληνικής Αστυνομίας. Στατιστικά στοιχεία από οδηγούς δίκυκλων στον κλάδο των μεταφορών delivery τηρούνται από την Ελληνική Αστυνομία από τις 26-6-2026 και εντεύθεν, μόνο για τη χρήση κράνους.
Από τη Διεύθυνση Αστυνόμευσης του Αρχηγείου της Ελληνικής Αστυνομίας έχουν δοθεί οδηγίες και εντολές για ελέγχους και εστιάζουμε στις παραβάσεις μη χρήσης κράνους, υπέρβαση ορίου ταχύτητας, κίνηση σε πεζοδρόμια, κίνηση σε αυτοκινητόδρομους και οδούς ταχείας κυκλοφορίας, μη τήρηση των ορίων ηλικίας οδήγησης, παράνομη στάθμευση, χρήση κινητού τηλεφώνου, παραβίαση φωτεινού σηματοδότη και οδήγηση υπό την επίδραση οινοπνεύματος. 
Οι ποινές έχουν αυστηροποιηθεί και έχουν ενταθεί οι έλεγχοι προς κάθε κατεύθυνση. 
Το πρώτο εννεάμηνο του 2026, συγκριτικά με το πρώτο εννεάμηνο του 2025, όλα τα τροχαία ατυχήματα μειώθηκαν κατά 10%, ενώ είχαμε 56 λιγότερους νεκρούς από θανατηφόρα τροχαία ατυχήματα, συγκριτικά με πέρυσι. 
Ως προς τα άλλα ζητήματα που θέσατε, στη νόμιμη άσκηση του επαγγέλματος των διανομέων delivery, αρμόδια όργανα ελέγχου είναι οι Επιθεωρητές Ασφάλειας και Υγείας στην εργασία. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Κυρία Κουρουπάκη, έχετε τον λόγο για τη δευτερολογία σας.
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε.
Κύριε Υπουργέ, άκουσα προσεκτικά την απάντησή σας και θέλω να προχωρήσω σε πολύ συγκεκριμένα ζητήματα για τα οποία περιμένω να μας εξηγήσετε: Τι γνωρίζουν οι Υπηρεσίες σας και τι έχουν κάνει μέχρι σήμερα; Το ερώτημα που σας έθεσα συμπεριλαμβάνει και το δικό σας Υπουργείο, οπότε θεωρώ ότι σίγουρα θα μπορέσετε να μου απαντήσετε.
Στον χώρο των διανομών, υπάρχουν καταγγελίες για ανθρώπους που εργάζονται μέσω λογαριασμών άλλων προσώπων, χωρίς να είναι πάντοτε γνωστό ποιος πραγματοποιεί πραγματικά τις παραγγελίες. Μάλιστα, έχουν φτάσει σε μένα πληροφορίες και περιπτώσεις όπου πίσω από έναν λογαριασμό και ένα ΑΦΜ μπορεί να δραστηριοποιούνται έξι, οκτώ, ακόμη και δέκα διαφορετικά πρόσωπα. Έχει ελέγξει η αστυνομία τέτοιες καταγγελίες; Γνωρίζετε πόσοι διανομείς έχουν εντοπιστεί να εργάζονται μέσω λογαριασμών τρίτων, χωρίς να τηρούνται οι προβλεπόμενες διαδικασίες και πόσοι από αυτούς στερούνταν των απαραίτητων εγγράφων;
Προσέξτε, σας παρακαλώ, κάτι εδώ. Υπάρχει ζήτημα φορολογικού ελέγχου, ασφαλιστικών εισφορών και ενδεχόμενης εκμετάλλευσης εργαζομένων. Ποιος εισπράττει τα χρήματα, ποιος εμφανίζεται ως δικαιούχος και ποιος εκτελεί τελικά την εργασία; 
Υπάρχει ήδη δημοσιογραφική έρευνα της LIFO -θα την καταθέσω στα Πρακτικά- με μαρτυρίες για δανεικούς λογαριασμούς, μεσάζοντες που παρακρατούν μέρος των αμοιβών και διανομείς που εργάζονται ανασφάλιστοι. Επίσης, πριν από τρεις ημέρες, το STAR - επίσης θα καταθέσω στα Πρακτικά- παρουσίασε ρεπορτάζ για μετανάστες διανομείς που φέρονται να οδηγούν χωρίς δίπλωμα και άδεια παραμονής. Εγώ είχα θέσει ήδη το ερώτημά μου στην Βουλή.
(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Και έρχομαι τώρα σε κάτι ακόμη πιο συγκεκριμένο, κύριε Υπουργέ. 
Έχω πληροφορηθεί ότι σε υπόγειο αστυνομικού κτιρίου βρίσκονται συγκεντρωμένα πολλά δίκυκλα που έχουν κατασχεθεί ή ακινητοποιηθεί στο πλαίσιο των αστυνομικών ελέγχων. Θέλω να μας πείτε εάν επιβεβαιώνετε αυτήν την πληροφορία. Πόσα από αυτά τα οχήματα συνδέονται με επαγγελματικές διανομές, για ποιους λόγους αφαιρέθηκαν από την κυκλοφορία και τι ακολούθησε για τους οδηγούς τους;
Εάν πράγματι υπάρχουν τόσα δίκυκλα συγκεντρωμένα, θα ήθελα να γνωρίζω τι ακριβώς έχουν διαπιστώσει οι αστυνομικές Υπηρεσίες. Υπήρξαν περιπτώσεις οδήγησης χωρίς δίπλωμα ή πλαστών εγγράφων ή άλλων παραβάσεων;  Έγιναν συλλήψεις και σχηματίστηκαν δικογραφίες; 
Επίσης, υπάρχουν αναφορές για επιθετικές συμπεριφορές, χειροδικίες και πρόκληση ζημιών κατά τη διάρκεια των διανομών. Θα ήθελα να μάθω αν έχετε σχετικά καταγεγραμμένα περιστατικά και ποια ήταν η αντιμετώπισή τους. 
Κύριε Υπουργέ, οι άνθρωποι που εργάζονται νόμιμα στις διανομές δικαιούνται προστασία από τον αθέμιτο ανταγωνισμό και την εκμετάλλευση. Οι πολίτες δικαιούνται να κυκλοφορούν με ασφάλεια και να γνωρίζουν ότι εφαρμόζονται οι ίδιοι κανόνες σε όλους. Η αστυνομία έχει συγκεκριμένες αρμοδιότητες και διαθέτει στοιχεία από τους καθημερινούς ελέγχους. 
Επομένως, περιμένω να μας παρουσιάσετε την πραγματική εικόνα και να μας εξηγήσετε πώς αξιοποιούνται αυτές οι πληροφορίες σε συνεργασία με τις υπόλοιπες αρμόδιες Υπηρεσίες. Θέλω συγκεκριμένα αποτελέσματα ελέγχων, αριθμούς παραβάσεων και ενημέρωση για τις υποθέσεις που έχουν οδηγηθεί στη Δικαιοσύνη. 
Όσα καταγγέλλονται είναι σοβαρά και οι Έλληνες πολίτες οφείλουν να γνωρίζουν τι πραγματικά συμβαίνει. 
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Ορίστε, κύριε Υπουργέ, έχετε τον λόγο για την δευτερολογία σας.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε.
Κυρία Κουρουπάκη, η αστυνομία ελέγχει, ενεργεί και επιχειρεί σύμφωνα με τις αρμοδιότητές της. Το αν είναι ασφαλισμένοι ή οτιδήποτε άλλο από αυτά που είπατε, αυτά είναι της Επιθεώρησης Εργασίας. Αν έχετε και κάποιες άλλες συγκεκριμένες καταγγελίες να κάνετε, για αυτά που είπατε και δεν τα γράφετε στην ερώτησή σας, οφείλετε αρμοδίως να τα καταγγείλετε εκεί που πρέπει. Από κει και μετά θα ερευνηθούν είτε από την αστυνομία, είτε από τη Δικαιοσύνη, είτε από την Επιθεώρηση Εργασίας. 
Όμως, οφείλετε να τα καταγγείλετε και να ερευνηθούν και αν υπάρχουν παραβάσεις ή οτιδήποτε άλλο, θα τα ελέγξει η αρμόδια Δικαιοσύνη.
Για πληρέστερη ενημέρωσή σας να σας δώσουμε ό,τι στοιχεία χρειάζεστε, είμαστε στη διάθεσή σας: Το πρώτο εννεάμηνο του 2026 διαπιστώθηκαν 170.000 παραβάσεις του Κώδικα Οδικής Κυκλοφορίας από οδηγούς δίκυκλων οχημάτων -όχι μόνο delivery, έτσι;
Μόνο το χρονικό διάστημα από 5-11 και για μία εβδομάδα περίπου, πραγματοποιήθηκαν 18.594 έλεγχοι σε δίκυκλα οχήματα και βεβαιώθηκαν 1.442 παραβάσεις. Το χρονικό διάστημα από 26-6-25 έως 11-10-26, μέσα σε δεκαπέντε μήνες δηλαδή, είχαμε 3.666 παραβάσεις μη χρήσης προστατευτικού κράνους από οδηγούς δικύκλων του κλάδου των διανομών. 
Να σας πω και για το τελευταίο χρονικό διάστημα. Από 14-9-26 έως 11-10-26, δηλαδή μέσα σ’ έναν περίπου μήνα, βεβαιώθηκαν 89 παραβάσεις σε διανομείς οδηγών δικύκλων. Αυτό τι σημαίνει; Σημαίνει ότι οι έλεγχοι έχουν εντατικοποιηθεί και πλέον οι οδηγοί, οι διανομείς έχουν πράγματι συμμορφωθεί με τις διατάξεις του Κώδικα Οδικής Κυκλοφορίας και το μήνυμα έχει σταλεί προς κάθε κατεύθυνση. Μόνο 89 παραβάσεις, που αν το συγκρίνουμε με όλο το προηγούμενο χρονικό διάστημα, δεν έχει καμία σχέση το νούμερο. Δεν είναι ότι δεν κάναμε ελέγχους. Οι έλεγχοι έχουν εντατικοποιηθεί και σας ανέφερα προηγουμένως νούμερα.
Επισημαίνεται -και θέλω να ακουστεί από ‘δω- ότι με τον νέο Κώδικα, για τη μη χρήση κράνους επιβάλλεται στον οδηγό του δικύκλου 350 ευρώ πρόστιμο και αφαίρεση της άδειας ικανότητας οδήγησης για τριάντα ημέρες. Συζητάμε για έναν κλάδο που έχει την εκτίμησή μας, που η πολιτεία κάνει ό,τι μπορεί, όπως και η Αστυνομία και όλες οι υπηρεσίες, ώστε να προστατεύουμε πρώτα και κύρια τη ζωή των ιδίων των ανθρώπων, γιατί στον αγώνα του μεροκάματου τρέχουν, μπορεί να κάνουν παραβάσεις, όμως ο νόμος είναι εδώ, η Αστυνομία είναι εκεί και σας λέω και πάλι ότι έχουν θεαματικά μειωθεί οι παραβάσεις. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Θα συζητηθεί η πέμπτη με αριθμό 92/14-10-2026 επίκαιρη ερώτηση πρώτου κύκλου της Ανεξάρτητης Βουλευτού Φλωρίνης κυρίας Θεοπίστης (Πέτης) Πέρκα προς τον Υπουργό Εθνικής Άμυνας με θέμα: «3 δις ευρώ στο Ισραήλ για την «Ασπίδα του Αχιλλέα»: Χωρίς αξιολόγηση, χωρίς πηγαίο κώδικα, χωρίς νομική τεκμηρίωση».
Στην επίκαιρη ερώτηση της κυρίας συναδέλφου θα απαντήσει ο Υφυπουργός Εθνικής Άμυνας κ. Αθανάσιος Δαβάκης.
Κυρία Πέρκα, έχετε τον λόγο για την πρωτολογία σας.
ΘΕΟΠΙΣΤΗ (ΠΕΤΗ) ΠΕΡΚΑ: Ευχαριστώ, κύριε Πρόεδρε.
Κύριε Υπουργέ, στις 31 Αυγούστου η Κυβέρνηση υπέγραψε τη συμφωνία τριών και πλέον δισ. για την «Ασπίδα του Αχιλλέα», χωρίς να έχει κατατεθεί στη βουλή η συγκριτική αξιολόγηση των προσφορών, χωρίς ανάλυση του κόστους κύκλου ζωής, δηλαδή τού τι θα πληρώνουμε για συντήρηση, άδειες λογισμικού, αναβαθμίσεις, νέα πυρομαχικά για τα επόμενα είκοσι και τριάντα χρόνια. Η συμφωνία δεν ήρθε για κύρωση στη Βουλή, όπως ορίζουν τα άρθρα 28 και 36 του Συντάγματος. 
Στις 23 Ιουλίου ο ίδιος ο Υπουργός κ. Δένδιας είπε ότι η πρόσβαση στον πηγαίο κώδικα είναι απολύτως κομβικό στοιχείο, ότι χωρίς αυτό η χώρα μπορεί να βρεθεί όμηρος ακόμη και ενός φίλου συμμάχου. 
Λίγες μέρες μετά την υπογραφή ο επικεφαλής του Ισραηλινού Οργανισμού Αντιπυραυλικής Άμυνας κ. Πατέλ, ερωτηθείς σε συνέντευξη, απάντησε ότι δεν θα δοθεί στην Ελλάδα ο πηγαίος κώδικας. Ακολούθησε μια διευκρίνιση για Ελληνικό Κέντρο Λογισμικού, η οποία όμως δεν απαντά στην ουσία, δηλαδή ποιος ελέγχει τον κώδικα των ίδιων των πυραύλων, των ραντάρ, των εκτοξευτών, ποιος κάνει τις αναβαθμίσεις, ποιος έχει πρόσβαση στα δεδομένα. 
Αν ο κεντρικός εγκέφαλος είναι ελληνικός, αλλά τα χέρια και τα μάτια του συστήματος υπακούν σε κώδικα που δεν βλέπουμε, τότε με λίγα λόγια, όπως δεν είπε ο κ. Δένδιας, είμαστε όμηροι ποιου; Ενός κράτους για το οποίο ανεξάρτητη Διεθνής Επιτροπή Έρευνας του ΟΗΕ έχει διαπιστώσει ότι διαπράττει γενοκτονία, ενός κράτους που σύμφωνα με επίσημα κείμενα του Υπουργείου Άμυνας συνδέει τις εξαγωγές των όπλων με την ενίσχυση του ισραηλινού στρατού, τα IDF, δηλαδή κάθε ευρώ που πληρώνουμε στις ισραηλινές κρατικές εταιρείες «Rafael» και «Israel Aerospace Industries» χρηματοδοτεί -με δική τους ομολογία- τον στρατό που βομβαρδίζει τη Γάζα και η Κυβέρνηση προαναγγέλλει και συμπαραγωγή. 
Επιτρέψτε μου εδώ να πω ότι υπήρξα μάρτυρας, γιατί συμμετείχα στο «Global Sumud». Απαχθήκαμε σε διεθνή ύδατα, δεν είχαμε νομική υποστήριξη, δεν είχαμε διπλωματική προστασία. Η Κυβέρνηση τότε σιώπησε. Σήμερα στο ίδιο κράτος παραδίδει τα κλειδιά της εθνικής μας αεράμυνας. 
Υπενθυμίζουμε ότι ισχύουν τα προσωρινά μέτρα του Διεθνούς Δικαστηρίου της Χάγης. Η υποχρέωση πρόληψης της γενοκτονίας δεν περιμένει την τελική απόφαση της Χάγης. Ενεργοποιείται από τη στιγμή που ένα κράτος γνωρίζει τον σοβαρό κίνδυνο και η Ελλάδα γνωρίζει, κύριε Υπουργέ.
 Σας ρωτώ, λοιπόν, αν θα έχει η Ελλάδα, με ρητή συμβατική πρόβλεψη, πλήρη πρόσβαση στον πηγαίο κώδικα όλων των συστημάτων και χωρίς καμία δυνατότητα απομακρυσμένης πρόσβασης της ισραηλινής πλευράς. 
Δεύτερον, εκπονήθηκε πριν από την υπογραφή γραπτή νομική αξιολόγηση της συμφωνίας ως προς τις διεθνείς υποχρεώσεις της χώρας; Προβλέπεται ρήτρα αναστολής για λόγους συμμόρφωσης με το διεθνές δίκαιο; 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κύριε Υπουργέ, έχετε τον λόγο για την απάντησή σας.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ πολύ, κύριε Πρόεδρε.
Κυρία συνάδελφε, διάβασα, όπως κάθε φορά, με προσοχή το κείμενο της επίκαιρης ερώτησης που καταθέσατε και θέλω να σας πω ότι για το συγκεκριμένο ζήτημα, για την «Ασπίδα του Αχιλλέα», για πολλοστή φορά και σ’ αυτήν την Αίθουσα στο πλαίσιο του κοινοβουλευτικού ελέγχου, αλλά και στην Επιτροπή Εξοπλιστικών Προγραμμάτων, έχουμε τοποθετηθεί και έχουμε απαντήσει διεξοδικά.
Στο προοίμιο της ερώτησής σας αναφέρετε ότι η Βουλή δεν έχει ενημερωθεί για το κόστος και τη συγκριτική αξιολόγηση των συστημάτων που αποτελούν την «Ασπίδα του Αχιλλέα». Αυτό δεν είναι αληθές. Η ενεργοποίηση του προγράμματος, όπως πιθανόν θα γνωρίζετε, στην οποία συμμετείχε -αν δεν κάνω λάθος- και ο συνάδελφος κ. Δρίτσας, πέρασε κανονικά στις 16 Μαρτίου του 2026, σύμφωνα με τον ν.3978 περί εξοπλισμών του 2011. Η Βουλή ενέκρινε τη συγκεκριμένη ενεργοποίηση. Εκεί αντηλλάγησαν απόψεις, υπήρξαν αντιπαραθέσεις -θεμιτότατο-, αλλά υπήρξε και η πλήρης στήριξη, με βάση τον νόμο που ανέφερα, της Επιτροπής Εξοπλιστικών της Βουλής. Αυτή είναι το αρμόδιο θεσμικό όργανο και ο δίαυλος ενημέρωσης οποιουδήποτε εξοπλιστικού προγράμματος της Εθνικής Αντιπροσωπείας.
Όσον αφορά τώρα στο ερώτημα που θέτετε για τον πηγαίο κώδικα, το οποίο έχει προέλθει από την περίφημη συνέντευξη του κ. Μοσέ Πατέλ στην «Καθημερινή» και η οποία αποτέλεσε και την «bandiera rossa» όλης της Αντιπολίτευσης σχετικά μ’ ένα συγκεκριμένο, πολύ σύγχρονο και αναγκαίο για τη χώρα μας εξοπλιστικό πρόγραμμα, ο πηγαίος κώδικας, αγαπητή συνάδελφε, διοίκησης και ελέγχου που θα αναπτυχθεί για την «Ασπίδα του Αχιλλέα» -το έχω πει πολλές φορές και από το Βήμα της Βουλής και από εδώ- θα είναι ελληνικός, με ισραηλινή μεταφορά τεχνογνωσίας μόνο, υπό αποκλειστικό ελληνικό έλεγχο και θα είναι προσαρμοσμένος στις ελληνικές επιχειρησιακές μας ανάγκες. Θα έχουμε τα πλήρη δικαιώματα, την πνευματική ιδιοκτησία του λογισμικού και του πηγαίου κώδικα που θα αναπτυχθεί, γεγονός που θα επιτρέπει τη λειτουργία, τη συντήρηση που είπατε στην ερώτησή σας, την τροποποίηση, την αναβάθμισή του, χωρίς καμία εμπλοκή εξωτερικών παραγόντων. 
Σε ό,τι αφορά το δεύτερο ερώτημα, το δεύτερο σκέλος, τηρείται απαρέγκλιτα η προβλεπόμενη διαδικασία, η οποία προφανώς και περιλαμβάνει ενδελεχείς, συγκεκριμένους νομικούς ελέγχους.
Για ό,τι άλλο θέλετε θα επανέλθουμε στη δευτερολογία.
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Κυρία Πέρκα, έχετε τον λόγο για τη δευτερολογία σας.
ΘΕΟΠΙΣΤΗ (ΠΕΤΗ) ΠΕΡΚΑ: Κύριε Υπουργέ, δεν θεωρώ ότι μας απαντήσατε επί της ουσίας με όσα έχετε πει στη Βουλή. Θα επανέλθουμε πολύ σύντομα με γραπτή ερώτηση, με πάρα πολλά ερωτήματα και σημεία και βέβαια με αίτηση κατάθεσης εγγράφων, τα οποία έχετε την υποχρέωση να δώσετε, γιατί ο ελληνικός λαός πρέπει να ξέρει πού πάνε τα δισεκατομμύρια που πληρώνει.
Εδώ μιλάμε για δέσμευση δημόσιων πόρων πολύ μεγάλης κλίμακας με μακροχρόνιες επιπτώσεις. Μια ανακοίνωση ενός προϋπολογισμού δεν αρκεί για την αποτίμηση του συνολικού βάρους χωρίς αναλυτική κοστολόγηση συντήρησης, των αναβαθμίσεων, των αδειών λογισμικού, των υποδομών και της αναπλήρωσης αναλώσιμων. Είναι πάρα πολλά τα ερωτήματα. Ποιες προμήθειες περιλαμβάνονται; Ποιες τιμολογούνται χωριστά; Τι γίνεται με τη συμπληρωματική συμφωνία Drone Dome που διεθνώς αναφέρεται; 
Είπατε ότι οι αμερικανικές και ευρωπαϊκές προσφορές ήταν διπλάσιες, τριπλάσιες. Ήταν δεσμευτικές ή ενδεικτικές; Είχαν την ίδια κάλυψη, τον ίδιο αριθμό μονάδων, τα ίδια δικαιώματα; Γιατί, ξέρετε, χωρίς συγκριτικό πίνακα, χωρίς κόστος κύκλου ζωής, το φθηνότερο είναι ισχυρισμός, δεν είναι στοιχείο. Κάτι που είναι φτηνό στην αγορά μπορεί να αποδειχθεί πολύ πολύ ακριβό. 
Μας είπατε για ελληνική συμμετοχή 25%. Πάνω από 700 εκατομμύρια για δεκαεννέα ελληνικές εταιρείες. Εδώ υπάρχουν σοβαρά ζητήματα για την επιλογή των συμμετεχουσών εταιρειών, τη διαφάνεια των αναθέσεων, την τελική μετοχική τους σύνθεση και τον τρόπο με τον οποίον προσδιορίζεται η πραγματική ελληνική βιομηχανική συμμετοχή. Ποιες είναι, ποιος τις επέλεξε; Το ελληνικό δημόσιο ή οι ισραηλινοί κατασκευαστές; Για παράδειγμα η Intracom Defence, που αναφέρεται μεταξύ τους, ανήκει πλέον κατά 90,91% στην Israel Aerospace Industries. Προφανώς δεν μιλάμε για ελληνική προστιθέμενη αξία. 
Μας είπατε για αποκλειστικό ελληνικό έλεγχο του κεντρικού λογισμικού. Δεν μας είπατε όμως τίποτε για τον κώδικα των ίδιων των οπλικών συστημάτων. Δεν μας είπε τι γίνεται αν το Ισραήλ σε μία κρίση δώσει προτεραιότητα στον δικό του στρατό ή αναστείλει την υποστήριξη. Και βεβαίως δεν μας είπατε εάν θα τα πληρώσουμε με δάνειο safe, τη στιγμή βέβαια που ο ευρωπαϊκός οργανισμός θέτει όρια στα εξαρτήματα από τρίτες χώρες. Αν όχι, να δηλωθεί η πραγματική πηγή χρηματοδότησης. 
Κύριε Υπουργέ, η συμφωνία έχει και μια σαφέστατα πολιτική διάσταση. Συνδέεται όπως είπαμε με την ενίσχυση του IDF, του γενοκτονικού αυτού στρατού. Εξετάστηκε από την Κυβέρνηση -αυτό δεν το απαντήσατε- η υποχρέωση πρόληψης γενοκτονίας, οι υποχρεώσεις σεβασμού του ανθρωπιστικού δικαίου και η μη συνδρομή στη διατήρηση της παράνομης ισραηλινής παρουσίας στα κατεχόμενα; 
Για το διεθνές δίκαιο δεν μας είπατε τίποτα. Η Ισπανία ακύρωσε συμβάσεις με ισραηλινές εταιρείες. Η Σλοβενία επέβαλε εμπάργκο όπλων. Η Ελλάδα, μια χώρα που βασίζει την εξωτερική της πολιτική, στον σεβασμό του διεθνούς δικαίου, είτε αφορά στην Κύπρο, είτε αφορά στο αιγαίο, υπογράφει τη μεγαλύτερη αμυντική συμφωνία της ιστορίας με ένα κράτος που το παραβιάζει κάθε μέρα. Αυτά πρέπει να απαντηθούν, κύριε Υπουργέ. Είναι ευθύνη της Κυβέρνησης να τα απαντήσει. Τον Αύγουστο, λίγες μέρες πριν υπογράψετε, ο Ισραηλινός Υπουργός Εθνικής Ασφάλειας, ο περιβόητος φασίστας, θα έλεγα, Μπεν Γκβιρ -τον γνωρίσαμε όταν ήμασταν στις φυλακές του Ισραήλ- είπε ότι πρέπει κάθε νύχτα να σκοτώνονται 30 με 40 άνθρωποι στη Γάζα. Ο ίδιος Υπουργός που έχει την ευθύνη των φυλακών και όλα αυτά. 
Ο λαός μας, κύριε Υπουργέ, δεν θα δεχτεί ποτέ να βάφονται με αίμα τα δισεκατομμύρια που πληρώνει και όσοι βγήκαμε στους δρόμους και όσοι μπήκαμε στα καράβια το κάναμε γιατί η σιωπή είναι συνενοχή. Γιατί σήμερα μπροστά στα μάτια όλης της ανθρωπότητας εκτελείται το μεγαλύτερο έγκλημα κατά της ανθρωπότητας. Και έρχεται η Κυβέρνηση και συνάπτει συνεχώς συμφωνίες με αυτό το γενοκτόνο κράτος του Ισραήλ. Κάποια στιγμή όμως όπως σας είπα θα καταθέσουμε αίτηση εγγράφων- θέλουμε απαντήσεις για πάρα πάρα πολλά. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Πέρκα.
Κύριε Υπουργέ, έχετε τον λόγο για τη δευτερολογία σας.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κυρία συνάδελφε, θα σας συνιστούσα να μην καταθέσετε ερώτηση και αίτηση κατάθεσης εγγράφων, δεδομένου ότι δεν θα απαντηθούν. Ό,τι είναι να συζητήσουμε θεσμικότατα αυτή η Κυβέρνηση το συζήτησε στην αρμόδια επιτροπή εξοπλιστικών προγραμμάτων με όλες τις πτέρυγες να συμφωνούν ή να διαφωνούν σε κλειστό χώρο. Γι’ αυτό είναι και κεκλεισμένων των θυρών, όπως λέγεται. Είναι απόρρητα ζητήματα τα οποία έχουν να κάνουν και με την εθνική μας ασφάλεια. Εσείς όπως βλέπω από τη συγκεκριμένη τοποθέτησή σας -και διαχρονικά θα έλεγα- έχετε μία στρατηγική αντιπαράθεση με το Ισραήλ. 
ΘΕΟΠΙΣΤΗ (ΠΕΤΗ) ΠΕΡΚΑ: Με τις γενοκτονίες, κύριε Υπουργέ. Με την γενοκτονία. Δεν έχουμε προσωπικά. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κι εμείς έχουμε με τις δολοφονίες. Εμείς έχουμε μία στρατηγική σχέση γιατί πιστεύουμε ότι έτσι εξυπηρετούνται τα εθνικά μας συμφέροντα. Και γι’ αυτό προχωρούμε. Διερωτώμαι -σας μιλώ με πλήρη ειλικρίνεια- ποια είναι η σχέση σας και η θέση σας απέναντι στην αμυντική διάταξη της χώρας μας, στον εκσυγχρονισμό των Ενόπλων μας Δυνάμεων οι οποίες από αυτή την Κυβέρνηση έχουν προχωρήσει σε τέτοιο βαθμό που δεν έχει ξανασυμβεί ποτέ στα χρονικά. 
ΘΕΟΠΙΣΤΗ (ΠΕΤΗ) ΠΕΡΚΑ: Στοίχισε πολύ. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κάνετε κάποιες χειρονομίες τις οποίες δεν θέλω να παρακολουθήσω. Διερωτώμαι και πάλι πώς φαντάζεστε αυτό το ζήτημα της αμυντικής μας σχέσης. Είμαστε στην εποχή του Μάνλιχερ του βορειοηπειρωτικού έπους; 
ΘΕΟΠΙΣΤΗ (ΠΕΤΗ) ΠΕΡΚΑ: Το Διεθνές Δίκαιο πώς θα το υπερασπιστούμε απέναντι στην Τουρκία;
ΠΡΟΕΔΡΕΥΩΝ (Αθανάσιος Μπούρας): Μην διακόπτετε. Ακουστήκατε, κυρία Πέρκα. Αφήστε τον Υπουργό να απαντήσει. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Με διακόπτετε και δεν μπορώ να συνεχίσω. Εγώ σας άκουσα. 
Αντιλαμβάνομαι τη θέση σας. Δεν μπορώ να την αντιπαρέλθω. Αλλά σας λέω ότι αυτή η Κυβέρνηση, όπως με την ασπίδα του Αχιλλέα, όπως με όλα αυτά τα οποία συγκροτούν συγκεκριμένες στρατηγικές επιλογές της εθνικής μας άμυνας, προχωρεί για τη θωράκιση των Ενόπλων μας Δυνάμεων. Πάντα σας βρίσκουμε απέναντι. Σας κρίνει ο ελληνικός λαός κάθε φορά. Θυμηθείτε και δείτε τη θέση του κ. Δρίτσα στην αρμόδια επιτροπή αλλά τα 20 F35 τα οποία σε ενάμιση χρόνο θα παραλάβει αυτή η χώρα, τα 24 Rafale τα οποία βρίσκονται στις Ελληνικές Ένοπλες Δυνάμεις στην Πολεμική μας Αεροπορία, οι 4 Belharra και οι 2 φρεγάτες Bergamini οι οποίες θα έρθουν και η αναβάθμιση των F-16 μας σε τύπου Viper είναι κάτι πολύ σημαντικό το οποίο δεν αντέχει σε οποιαδήποτε κοινοβουλευτική κριτική. 
Οι Ένοπλες Δυνάμεις έχουν ξεκινήσει ένα συγκεκριμένο πλέον χρόνο, καλύτερες, πιο διαρθρωμένες και θωρακισμένες και αυτό δεν έχει να κάνει με όλες αυτές τις δικές σας ενστάσεις οι οποίες προχωρούν κάθε φορά που πάμε εμείς να κάνουμε κάτι καινούργιο. 
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ.
Κυρίες και κύριοι συνάδελφοι, έχω την τιμή να σας ανακοινώσω ότι οι Ειδικές Μόνιμες Επιτροπές Ελληνισμού της Διασποράς, Έρευνας και Τεχνολογίας και Οδικής Ασφάλειας, καταθέτουν τις Εκθέσεις τους για τη Γ΄ Σύνοδο της Κ΄ Βουλευτικής Περιόδου, σύμφωνα με το άρθρο 43Α, παράγραφος 6 του Κανονισμού της Βουλής. 
Οι προαναφερθείσες Εκθέσεις, που βρίσκονται σε ηλεκτρονική μορφή στο αρχείο της Διεύθυνσης Ειδικών Μονίμων Επιτροπών, θα καταχωρισθούν στα Πρακτικά της σημερινής συνεδρίασης και θα αναρτηθούν στην επίσημη ιστοσελίδα της Βουλής. 
(Να καταχωριστεί το link)
Συνεχίζουμε με τις επόμενες τρεις επίκαιρες ερωτήσεις στις οποίες θα απαντήσει ο Υφυπουργός Εσωτερικών κ. Βασίλειος-Πέτρος Σπανάκης. 
Θα συζητήσουμε τώρα την πρώτη με αριθμό 121/19-10-2026 Επίκαιρη Ερώτηση του Βουλευτή Μαγνησίας της Κοινοβουλευτικής Ομάδας Κομμουνιστικό Κόμμα Ελλάδας κ. Βασίλειου Μεταξά προς τον Υπουργό Εσωτερικών με θέμα: «Για την επικίνδυνη κατάσταση στο κτίριο του πρώην Πολυκλαδικού Λυκείου Βόλου και τις καταστροφές στα εργαστήρια του 1ου Εργαστηριακού Κέντρου».
Κύριε Μεταξά, έχετε τον λόγο για την πρωτολογία σας. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε. 
Κύριε Υπουργέ, δεν περνάει πλέον μέρα που να μην υπάρχει ένα σοβαρό περιστατικό στα σχολεία της χώρας μας, είτε σοβάδες που πέφτουν, είτε τοίχοι που πέφτουν, είτε πλημμυρισμένες αίθουσες, είτε εκκένωση τμημάτων σχολείων ολόκληρων, όπως είδαμε πριν από λίγο καιρό στην Γκράβα και μόλις χθες στον Κολωνό εξαιτίας διαρροής φυσικού αερίου. Όλα αυτά νομίζω δείχνουν ότι δεν μπορούμε να μιλάμε για ένα φυσικό φαινόμενο. Και πόσο μάλλον δεν μπορείτε να κρύβετε το σοβαρό αυτό πρόβλημα κάτω από το χαλί ή να παίζετε το γνωστό παιχνίδι με το μπαλάκι των ευθυνών βγάζοντας την ευθύνη από πάνω σας και προσπαθώντας να τη ρίξετε αλλού για ένα τόσο σοβαρό ζήτημα. Προφανώς είναι μια τεράστια συζήτηση για το τι συμβαίνει για να προληφθεί η επόμενη τραγωδία και οι ευθύνες όλων των κυβερνήσεων διαχρονικά. 
Στη συγκεκριμένη περίπτωση για τη συγκεκριμένη ερώτηση θα συζητήσουμε τι κάνετε και τι δεν κάνετε, κυρίως όταν συμβεί το περιστατικό. Όταν γίνει, δηλαδή, η παραλίγο τραγωδία. Γι’ αυτό και συζητάμε για το κτίριο του πρώην Πολυκλαδικού Λυκείου Βόλου. Αξίζει να πούμε δυο πράγματα ως ιστορικό εξ αρχής για να δείξουμε ακριβώς σε ποια κατάσταση βρίσκεται τώρα αλλά και τις σοβαρές δικές σας ευθύνες. 
Υπάρχει σοβαρό πρόβλημα με τη μόνωση στην οροφή του συγκεκριμένου κτιρίου, όπου στεγάζονται τρία λύκεια και ένα εργαστηριακό κέντρο. Αυτό το σοβαρό πρόβλημα από το 2016 έχει καταγγελθεί, έχουν δοθεί έγγραφα και στη δημοτική αρχή Μπέου στο Βόλο και σε κυβερνήσεις, γιατί πέρασε και η προηγούμενη Κυβέρνηση του ΣΥΡΙΖΑ από τότε, πέρασε και η δική σας Κυβέρνηση της Νέας Δημοκρατίας. Δεν έχει γίνει τίποτα, με αποτέλεσμα από το 2023 να έχουμε σοβαρή πτώση σοβάδων, αλλά και τμήματος μπετό που -πώς να το πω- από τύχη δεν θρηνήσαμε θύματα. 
Τι κάνατε από τότε, από το 2023; Μόλις πριν από λίγο καιρό, ξεκινήσατε κάποιες εργασίες μόνωσης στην ταράτσα, αλλά μερεμέτια, χωρίς να κάνετε τα απαραίτητα και, κυρίως, χωρίς να πάρετε όλους τους απαραίτητους ελέγχους για τη στατική επάρκεια του κτιρίου, με αποτέλεσμα αυτό το πράγμα να αποτελεί αυτήν τη στιγμή μια σοβαρή ωρολογιακή βόμβα. Γιατί ακριβώς αυτά τα μερεμέτια σε καμία περίπτωση δεν μπορούν να καλύψουν το σοβαρό πρόβλημα που υπάρχει εδώ και πάρα πάρα πολλά χρόνια. 
Ο πρωτοβάθμιος έλεγχος που κάνετε, δηλαδή να πάτε με μια σκούπα από κάτω και να χτυπάτε για να δείτε αν πέφτουν οι σοβάδες, δεν είναι αυτό που χρειάζεται. Απαιτείται σοβαρός έλεγχος για να μπορεί να είναι το κτίριο ασφαλές για να πάνε οι μαθητές και να κάνουν μάθημα. 
Πώς στέκεται, λοιπόν, η Κυβέρνηση απέναντι σε αυτά το ζητήματα; 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Μεταξά.
Κύριε Υπουργέ, έχετε τον λόγο για την απάντησή σας. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, καταθέσατε μια ερώτηση χωρίς να πείτε τίποτα συγκεκριμένο. Προσπαθήσατε να κρυφτείτε πίσω από τη συνεχόμενη κινδυνολογία που έχει το Κομμουνιστικό Κόμμα Ελλάδος για τα σχολεία μας τις τελευταίες ημέρες, αλλά και σειρά ερωτήσεων που έχετε καταθέσει. Πιο παλιά είχατε τα νοσοκομεία, τώρα βρήκατε τα σχολεία. 
Καταρχάς, για να ξεκαθαρίζουμε, υπάρχει και πόρισμα του Τεχνικού Επιμελητηρίου Ελλάδος, υπάρχουν και οι διαδικασίες που έχουν κινηθεί και από το Υπουργείο Παιδείας και από τον Δήμο Αθηναίων και υπάρχει συνεργασία αυτοδιοίκησης και Υπουργείου Παιδείας. Η Γκράβα αυτήν τη στιγμή δεν έχει κανένα θέμα διαρροής, ούτε ένδειξη -ούτε ένδειξη- διαρροής φυσικού αερίου. Αυτή η κινδυνολογία δεν ωφελεί την εκπαιδευτική κοινότητα, δεν ωφελεί τους μαθητές, δεν ωφελεί τους καθηγητές, δεν ωφελεί τους γονείς! Σταματήστε αυτήν την επικινδυνότητα. Αλλά, όταν μιλάτε, να μιλάτε με στοιχεία. 
Κύριε συνάδελφε, το Υπουργείο Εσωτερικών έχει στενή συνεργασία, καθημερινή, με την τοπική αυτοδιοίκηση για να επιλύει προβλήματα διαφόρων ειδών και πολύ περισσότερα που αφορούν την εκπαιδευτική διαδικασία -και το ξέρετε αυτό. 
Στον Δήμο Βόλου έχει κατανεμηθεί από τους κεντρικούς αυτοτελείς πόρους το 2026 ποσό που ξεπερνά το 1.770.000 ευρώ για την κάλυψη δαπανών εκτέλεσης έργων, επενδυτικών δραστηριοτήτων, ενώ για την επισκευή και συντήρηση των σχολικών κτιρίων ποσό 438.100 ευρώ. Στο πρώην Ενιαίο Πολυκλαδικό Λύκειο, που αναφέρετε στην ερώτησή σας, το οποίο λειτουργεί ως εκπαιδευτική μονάδα από το σχολικό έτος ‘84-’85, συστεγάζονται από το σχολικό έτος ’98-‘99 τα σχολεία 2ο Γενικό Λύκειο Νέας Ιωνίας, 2ο Επαγγελματικό Λύκειο Νέας Ιωνίας -το ΕΠΑΛ, δηλαδή- το 1ο Εργαστηριακό Κέντρο Βόλου, το Εργαστηριακό Κέντρο Φυσικών Επιστημών Μαγνησίας. Επιπλέον, από το σχολικό έτος 2003-2004 στεγάζεται το Ενιαίο Ειδικό Επαγγελματικό Γυμνάσιο-Λύκειο, ενώ από το 2014 φιλοξενείται στο συγκρότημα και το τοπικό παράρτημα της Ανώτατης Σχολής Παιδαγωγικής και Τεχνολογικής Εκπαίδευσης ΑΣΠΑΙΤΕ. 
Σχετικά με τις εργασίες που πραγματοποιούνται στο εν λόγω σχολικό συγκρότημα, ο Δήμος Βόλου προχωρά σε έργα συντήρησης και ανακαίνισης του 1ου Εργαστηριακού Κέντρου Βόλου, με χρονικό ορίζοντα επαναλειτουργίας το τελευταίο δεκαπενθήμερο του Νοεμβρίου. Άρα, έρχεστε και καταθέτετε μια ερώτηση 19 Οκτωβρίου, γνωρίζοντας ότι έχουν ξεκινήσει οι εργασίες και ότι τέλος Νοεμβρίου θα έχει ολοκληρωθεί. Αυτό το λέω για να τα ακούνε οι γονείς, οι καθηγητές και οι μαθητές. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
Το έργο αυτό αφορά στην πλήρη υγρομόνωση του δώματος συνολικής επιφάνειας 3.436 τετραγωνικών μέτρων. Προσέξτε, μιλήσατε για μερεμέτι! Υγρομόνωση σε τρεισήμισι χιλιάδες τετραγωνικά μέτρα δεν νομίζω να γίνεται. Αλλά, επειδή τώρα γίνεται η μόνωση,  βρήκατε άλλο θέμα να μιλήσετε, για τη στατικότητα. Εν πάση περιπτώσει, αυτή είναι μια συνήθεια κινδυνολογίας του Κομμουνιστικού Κόμματος. Το ξεπερνάμε. 
Μέχρι σήμερα, έχει ολοκληρωθεί επιτυχώς η μόνωση και τα συνεργεία εργάζονται εντατικά για να την ολοκληρώσουν. Εκτελούνται εργασίες πλήρους ελέγχου των ορόφων σε όλα τα σημεία των εργαστηριακών χώρων, καθώς και σε τοπικές τεχνικές αποκαταστάσεις, όταν απαιτείται, προκειμένου να εξαλειφθούν τα κατάλοιπα της υγρασίας. Επιπλέον, ο Δήμος έχει μεριμνήσει για τον προγραμματισμό εξειδικευμένου ελέγχου από αδειοδοτημένο ηλεκτρολόγο, ο οποίος θα εξετάσει σχολαστικά τους πίνακες, τα δίκτυα και όλα όσα χρειάζονται. Στο στάδιο της αποκατάστασης βρίσκεται και η αντικεραυνική προστασία του σχολικού συγκροτήματος. 
Σε ό, τι αφορά το Ενιαίο Ειδικό Επαγγελματικό Γυμνάσιο - Λύκειο, θα μιλήσω στην δευτερολογία μου. Το μόνο που θέλω να πω είναι ότι…
ΠΡΟΕΔΡΕΥΩΝ (Αθανάσιος Μπούρας): Ολοκληρώσατε. Τα υπόλοιπα στη δευτερολογία σας, όπως είπατε, κύριε Υπουργέ. 
Ορίστε, κύριε Μεταξά, έχετε τον λόγο για τη δευτερολογία σας. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Πρέπει να είστε πιο σοβαρός και πιο σεμνός όταν πρόκειται για τους μαθητές και τα παιδιά μας. Νομίζω ότι θα έπρεπε να είχατε βγάλει και κάποια συμπεράσματα από άλλους Υπουργούς που βγαίνανε εκεί πέρα πάνω και κουνούσαν το δάχτυλο και λέγανε ότι διασφαλίζουμε την ασφάλεια των συγκοινωνιών. Πόσω μάλλον τη στιγμή που, πραγματικά -επαναλαμβάνω- κάθε μέρα που περνάει αποδεικνύει ότι τα σχολεία είναι μια ωρολογιακή βόμβα. Είναι γνωστό το παραμύθι που πουλάτε, το οποίο όμως έχει ως δράκο ή θέλετε να παρουσιάσετε ως δράκο το ΚΚΕ, το οποίο όμως είναι πολύ μακριά από την πραγματικότητα που ζουν οι ίδιοι οι μαθητές.
Καταλαβαίνω ότι είναι γραμμή της Νέας Δημοκρατίας, τα γνωστά «Κυρανάκια» και «Μαρινάκια» που λένε ότι το ΚΚΕ πηγαίνει στα σχολεία και τους εμφυσεί ιδέες οι οποίες είναι παράλογες και πώς το είπε, τέλος πάντων, με τη φρασεολογία του 1950. 
Ωστόσο, δεν είναι κινδυνολογία του ΚΚΕ, κύριε Υπουργέ, το γεγονός ότι τραυματίζονται μαθητές από σοβάδες που πέφτουν στα κεφάλια τους. Δεν είναι κινδυνολογία του ΚΚΕ το γεγονός ότι το πόρισμα του ΤΕΕ, που είπατε πριν από λίγο για τη Γκράβα, βάζει σοβαρά -σοβαρά- ζητήματα ασφάλειας, τα οποία εσείς και η δημοτική αρχή -και η προηγούμενη και η τωρινή- δεν τα είχατε λύσει. Δεν είναι κινδυνολογία του ΚΚΕ το γεγονός ότι χθες εκκενώθηκαν σχολεία στον Κολωνό, ακριβώς επειδή υπήρχε και εκεί διαρροή φυσικού αερίου και με ευθύνη και της δικής σας Κυβέρνησης, δεν υπάρχουν σχέδια εκκένωσης για τέτοιους λόγους, για τέτοια αφορμές. Δεν είναι κινδυνολογία του ΚΚΕ το γεγονός ότι πριν από λίγο καιρό, πέρυσι, είχαμε έκρηξη λεβητοστασίου στη Βόρεια Ελλάδα και ένας μαθητής έχασε τη ζωή του. 
Και, επαναλαμβάνω, όταν αυτά συμβαίνουν κάθε μέρα, δεν μπορείτε να κρύβεστε πίσω από αυτό και να κουνάτε και από πάνω το δάχτυλό σας. Λοιπόν, με μεγαλύτερη σοβαρότητα και με μεγαλύτερη σεμνότητα θα πρέπει να αντιμετωπίσετε αυτά τα ζητήματα. Προφανώς, δεν είναι στις προτεραιότητές σας. Προτεραιότητες έχετε για άλλα ζητήματα: Έχετε να δώσετε για την πολεμική οικονομία, για τη στρατιωτική βιομηχανία, για τους τραπεζίτες και τα λοιπά. Εκεί θα τα δώσετε τα χρήματα, γιατί τα υπόλοιπα που ανακοινώσατε είναι αστεία. 438.000 ευρώ στον Δήμο Βόλου για εκατόν εβδομήντα σχολεία, αυτό σημαίνει 2.500 ευρώ ανά σχολείο, δηλαδή 210 ευρώ τον μήνα. 
Πιστεύετε ότι με αυτά τα χρήματα μπορούν να αντιμετωπιστούν τα τόσο σοβαρά προβλήματα που υπάρχουν εξαιτίας των χρόνων και χρόνων δικών σας ελλείψεων και υποχρηματοδότησης που έχουν μείνει παρατημένα όλα αυτά τα δημόσια κτίρια; Αλήθεια, αυτό θέλετε να πείτε; Ή και αυτό είναι κινδυνολογία του ΚΚΕ; 
Όσον αφορά τη συγκεκριμένη περίπτωση, που επίσης κουνήσατε το δάχτυλο, οι εργασίες που γίνονται αυτήν τη στιγμή -επαναλαμβάνω- είναι μερεμέτια. Και, ναι, ερχόμαστε τώρα που είναι στη διαδικασία αυτή για να μπορέσει να λυθεί το πρόβλημα, εκτός αν δεν σας ενδιαφέρει αυτό. Θέλετε να κάνετε πασαλείμματα; Αυτό θέλετε; Αν θέλετε να κάνετε πασαλείμματα, θα είμαστε εδώ και του χρόνου, γιατί πάλι θα δημιουργηθεί πρόβλημα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Και το ζήτημα είναι το εξής, θα δημιουργηθεί πρόβλημα πάλι με εισροή υδάτων ή θα δημιουργηθεί πρόβλημα και θα έχουμε θύματα, θα έχουμε μαθητές που θα έχουν πέσει πάνω στο κεφάλια τους τσιμέντα και σοβάδες; 
Έχουν κάνει αίτημα οι εκπαιδευτικοί του σχολείου και είπανε, οι αρμόδιες υπηρεσίες που λέτε, ότι δεν θα γίνει άλλος έλεγχος εκτός από τον πρωτοβάθμιο, για μια τόσο σοβαρή περίπτωση. Αυτό δεν σας αφορά; Δεν σας ενδιαφέρει αυτό το πράγμα; Αυτό το πράμα δεν σας ενδιαφέρει εσάς; 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Καταθέστε το.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Δεν μπορείτε, λοιπόν, να κρύβεστε πίσω από αυτό με τα στοιχεία τα οποία θέσατε -θα καταθέσω και στα Πρακτικά- και έχουν απευθυνθεί μάλιστα στο ΤΕΕ για να… 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Αοριστίες.
ΠΡΟΕΔΡΕΥΩΝ (Αθανάσιος Μπούρας): Ορίστε, κύριε Υπουργέ, έχετε τον λόγο να απαντήσετε. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Εσείς μπορεί να λέτε ό,τι θέλετε. Η σοβαρότητα έρχεται όταν μιλάς συγκεκριμένα, όταν πράττεις εύστοχα κι όταν λες την αλήθεια στον κόσμο. Όταν κινδυνολογείς και προσπαθείς να κρύβεσαι πίσω από ένα πρόβλημα για να έχεις -και καλά- πολιτικά επιχειρήματα, αυτό είναι επικίνδυνο. Το κάνατε στη Γκράβα αυτό και το κάνετε στη Γκράβα. 
Υπάρχει πόρισμα του ΤΕΕ. Προσπαθείτε να κινδυνολογήσετε, αλλά έχετε και μια υποκρισία. Ποια είναι η υποκρισία; Γνωρίζετε πάρα πολύ καλά και η δημοτική σας παράταξη στον Βόλο, ότι στις 15 Οκτωβρίου υπάρχει αίτημα προς τις Κτιριακές Υποδομές να ενταχθούν το 2ο ΕΠΑΛ Νέας Ιωνίας και το 2ο Γενικό Λύκειο Νέας Ιωνίας στο Πρόγραμμα «Μαριέττα Γιαννάκου». Δεν αναφερθήκατε στο Πρόγραμμα «Μαριέττα Γιαννάκου» που αναβαθμίζουμε χιλιάδες σχολεία σε ολόκληρη τη χώρα. Δεν αναφερθήκατε. Προσέξτε τώρα. Στις 15 Οκτωβρίου είναι το αίτημα και στις 19 Οκτωβρίου η επίκαιρη ερώτηση του Κομμουνιστικού Κόμματος Ελλάδος. Τυχαίο; Δεν νομίζω. 
Ο Δήμος Βόλου υπέβαλε πρόταση χρηματοδότησης στο Υπουργείο Εσωτερικών για την εκπόνηση όλων των απαιτούμενων μελετών και αδειοδοτήσεων του έργου, μελέτη νέου ενιαίου ειδικού επαγγελματικού γυμνασίου-λυκείου στη Δημοτική Ενότητα Νέας Ιωνίας του Δήμου Βόλου -μιλάμε για νέο σχολείο- τον Δεκέμβρη 2025. Το έργο εντάχθηκε στο τομεακό πρόγραμμα ανάπτυξης του Υπουργείου Εσωτερικών ΕΠΑ 2021-2025 και συγκεκριμένα στον άξονα ανάπτυξη και εκσυγχρονισμός υποδομών όλων των βαθμίδων εκπαίδευσης, με προϋπολογισμό 1.025.000 ευρώ. Μέχρι σήμερα έχει γίνει η ηλεκτρονική αποσφράγιση ελέγχου των δικαιολογητικών συμμετοχής, αξιολόγησης και βαθμολόγησης τεχνικών προσφορών του διαγωνισμού. Το νέο σχολείο θα εξυπηρετεί περίπου εκατόν είκοσι μαθητές και μαθήτριες, δηλαδή θα εξυπηρετεί όλο τον μαθητικό πληθυσμό Ατόμων με Ειδικές Ανάγκες του Νομού Μαγνησίας. 
Τον Ιούνιο του 2020 η Ειδική Υπηρεσία Διαχείρισης και Εφαρμογών του Υπουργείου Εσωτερικών ενέταξε τον Δήμο Βόλου στην πρόσκληση για το έργο προσεισμικός έλεγχος στα σχολικά κτίρια του Δήμου Βόλου προϋπολογισμού 30.000 ευρώ. Το έργο αυτό περιλαμβάνει μεταξύ άλλων προσεισμικό έλεγχο των σχολικών υποδομών των σχολείων όλων του Δήμου. 
Τέλος, η Ειδική Υπηρεσία Διαχείρισης και Εφαρμογών του Υπουργείου Εσωτερικών τον Ιούνιο του 2020 χρηματοδότησε τον Δήμο Βόλου για το έργο προσθήκη κατ’ επέκταση και καθ’ ύψος στο 27ο Δημοτικό Σχολείο Βόλου, συνολικού προϋπολογισμού 1.680.000 ευρώ. 
Σε ό,τι αφορά στο Ενιαίο Ειδικό Επαγγελματικό Λύκειο, στο ΕΝΕΕΓΥΛ, στο πλαίσιο του έργου κατασκευής ραμπών και χώρων υγιεινής για την πρόσβαση και εξυπηρέτηση ΑμεΑ στις σχολικές μονάδες, κατασκευάστηκαν στο σχολείο ράμπες και WC ΑμεΑ. 
Αυτά είναι μερικά από τα έργα που γίνονται στον Δήμο Βόλου. Γιατί γίνονται και σε άλλους δήμους και στα νησιά μας που αφορούν το Νομό Μαγνησίας. 
Άρα, λοιπόν, αυτή τη στιγμή λέτε σε αυτή την Αίθουσα ότι δίνουμε ψίχουλα για την εκπαίδευση, όταν ικανοποιούμε αιτήματα της Τοπικής Αυτοδιοίκησης, όταν είμαστε σε ανοιχτή γραμμή με την εκπαιδευτική κοινότητα. Έρχεστε σε αυτή την Αίθουσα και κατηγορείτε την Κυβέρνηση ότι είπε, άκουσα, είδα, χωρίς να καταθέτετε ή να αναφέρετε μέσα στην επίκαιρη ερώτησή σας ένα συλλογικό φορέα. Πείτε μου, κύριε συνάδελφε, γιατί είστε έμπειρος κοινοβουλευτικός, έναν συλλογικό φορέα που αναφέρεται με συγκεκριμένα αιτήματα και συγκεκριμένο διεκδικητικό πλαίσιο. Είναι πάρα πολύ σημαντικό να ακούμε τους συλλογικούς φορείς. Έχουμε υποχρέωση. Είναι πάρα πολύ σημαντικό να προσπαθούμε μαζί με τους φορείς, μαζί με την κοινωνία, μαζί με την εκπαιδευτική κοινότητα, μαζί με τους εκπαιδευτικούς, μαζί με τους μαθητές, μαζί με τους γονείς να βρίσκουμε λύσεις. 
Όμως, το να δημιουργούμε μια ατελείωτη μαυρίλα και να κινδυνολογούμε χωρίς προτασιακό λόγο, αυτό δεν νομίζω ότι αρμόζει σε έναν προτασιακό λόγο για το μέλλον της πολιτικής μας ζωής. 
ΠΡΟΕΔΡΕΥΩΝ (Αθανάσιος Μπούρας): Συνεχίζουμε με την τέταρτη αριθμό 82/12-10-2026 επίκαιρη ερώτηση πρώτου κύκλου του Ανεξάρτητου Βουλευτή Κορινθίας κ. Γεωργίου Ψυχογιού προς τον Υπουργό Εσωτερικών με θέμα: «Αναγνώριση του Ζεμενού Κορινθίας ως Μαρτυρικού Χωριού περιόδου 1941-1944». 
Κύριε Ψυχογιέ, έχετε τον λόγο για την πρωτολογία σας.
ΓΕΩΡΓΙΟΣ ΨΥΧΟΓΙΟΣ: Ευχαριστώ πολύ, κύριε Πρόεδρε.
Κύριε υπουργέ, η ερώτησή μου συμπίπτει χρονικά με τους εορτασμούς της επετείου της 28ης Οκτωβρίου 1940, το μεγάλο «ΟΧΙ» του ελληνικού λαού απέναντι στις πανίσχυρες δυνάμεις του άξονα, στα ιταλικά και γερμανικά στρατεύματα. Πάντα οι γερμανικές αποζημιώσεις και επανορθώσεις είναι για μας ενεργές και απαράγραπτες με βάση και το πόρισμα της Βουλής των Ελλήνων του 2019. 
Στις 14 Σεπτεμβρίου του 1944, ανήμερα του Σταυρού, την ημέρα της αποχώρησης στην ουσία των ναζιστικών στρατευμάτων κατοχής από την Ελλάδα και από την περιοχή, το Ζεμενό Κορινθίας βίωσε μία από τις τελευταίες αιματηρές πράξεις της κατοχής, το «τελευταίο ολοκαύτωμα», όπως αναφέρεται σε σχετικά δημοσιεύματα. Μετά τον θάνατο Γερμανού στρατιώτη σε συμπλοκή, οι δυνάμεις κατοχής, με τη βοήθεια ντόπιων συνεργατών τους, εισήλθαν στο χωριό και προχώρησαν σε αντίποινα κατά του άμαχου πληθυσμού, με εκτελέσεις κατοίκων και καταστροφές. Σύμφωνα με τις ιστορικές καταγραφές και την τοπική συλλογική μνήμη δώδεκα άνθρωποι έχασαν τη ζωή τους, ανάμεσά τους και ένα παιδί μόλις δεκατεσσάρων ετών. Το γεγονός αυτό έχει σημαδέψει ανεξίτηλα την ιστορία του Ζεμενού και παραμένει μέχρι σήμερα ζωντανό στη μνήμη της τοπικής κοινωνίας, η οποία κάθε χρόνο τιμά τα θύματα στον τόπο της εκτέλεσης. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Κύριε Υπουργέ, η αναγνώριση των τόπων που υπέστησαν μαζικές απώλειες και καταστροφές κατά την περίοδο της κατοχής δεν αποτελεί μόνο πράξη ιστορικής αποκατάστασης και δικαιοσύνης, αλλά και απόδοσης τιμής στα θύματα. Αποτελεί θεσμική υποχρέωση της πολιτείας απέναντι στη συλλογική μνήμη και την ανάγκη διατήρησης της ιστορικής αλήθειας για τα εγκλήματα του ναζισμού. 
Η σχετική διαδικασία προβλέπεται από τον ν.2503/1997, σύμφωνα με την οποία τριμελής επιτροπή του Υπουργείου Εσωτερικών αποφασίζει για τον χαρακτηρισμό πόλεων και χωριών που υπέστησαν μεγάλες καταστροφές σε ανθρώπινες απώλειες και υλικές ζημιές κατά την αντίσταση εναντίον των δυνάμεων κατοχής 1941-1944 ως Μαρτυρικών Πόλεων και Μαρτυρικών Χωριών. Ο χαρακτηρισμός ολοκληρώνεται με Προεδρικό Διάταγμα. 
Σε αυτό το πλαίσιο, υπήρξε ομόφωνη απόφαση του δημοτικού συμβουλίου του Δήμου Ξυλοκάστρου - Ευρωστίνης το 2012 που ζητά την ένταξή του Ζεμενού στον κατάλογο μαρτυρικών χωριών. Το ιστορικό βάρος της σφαγής αυτής, η έκταση της απώλειας ζωών και καταστροφών, η διατήρηση της μνήμης του γεγονότος επί οκτώ δεκαετίες συγκροτούν σαφή βάση για την εξέταση-ένταξη του χωρίου στο δίκτυο των μαρτυρικών τόπων της χώρας. 
Ερωτάστε λοιπόν: Έχει κινηθεί μέχρι σήμερα το Υπουργείο Εσωτερικών και αρμόδια Επιτροπή προς την κατεύθυνση χαρακτηρισμού του ως Μαρτυρικού Χωριού και σε ποιο στάδιο βρίσκεται η συγκεκριμένη διαδικασία;
 Και δεύτερον, προτίθεται το Υπουργείο να υλοποιήσει το δίκαιο και σταθερό αίτημα της τοπικής κοινωνίας, με αξιοποίηση του διαθέσιμου ιστορικού υλικού για τα γεγονότα της 14η Σεπτεμβρίου 1944…
ΠΡΟΕΔΡΕΥΩΝ (Αθανάσιος Μπούρας): Ορίστε, κύριε Υπουργέ, έχετε τον λόγο για την απάντησή σας. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, εγώ κατανοώ ότι οφείλουμε να αναδεικνύουμε την ιστορία του τόπου μας. Είμαστε υποχρεωμένοι και αν θέλετε είμαστε και περήφανοι για την ιστορία του τόπου μας, για όλες τις ιστορικές γωνιές στην πατρίδα μας. Η αλήθεια είναι ότι η 14η Σεπτεμβρίου του 1944 ήταν μία μέρα που έγραψε ιστορία η περιοχή του Ζεμενού Κορινθίας. Ήταν μια μέρα που εκτελέσθηκαν συμπατριώτες μας στο μεγάλο αγώνα. Είναι μία περιοχή που βρίσκεται σε ένα σχετικά μικρό υψόμετρο, 540 μέτρα δεν κάνω λάθος. Ο ναός της Μεταμόρφωσης, η Αγία Κυριακή είναι δίπλα σε αυτό το χωριό χρόνια ολόκληρα. 
Φέρνετε πάλι ένα θέμα για το οποίο, αν δεν κάνω λάθος, το πρώτο αίτημα είχε υποβληθεί στο Υπουργείο Εσωτερικών το 2012. 
Άρα, έχουμε να συζητήσουμε για ένα αίτημα του 2012 με τα σημερινά δεδομένα και το επαναφέρουμε.
Θέλω, όμως, να μιλήσω συγκεκριμένα. Σύμφωνα με τον ν.2503/97 συγκροτείται μια τριμελής επιτροπή, με αντικείμενο την υποβολή αιτιολογημένης πρότασης για τον χαρακτηρισμό των πόλεων και των χωριών που έχουν υποστεί μεγάλες καταστροφές σε ανθρώπινες ζωές, σε υλικές ζημιές κατά την αντίσταση εναντίον των δυνάμεων κατοχής 1941-1944, ως μαρτυρικών πόλεων και μαρτυρικών χωριών. 
Η επιτροπή αυτή, για όσους δεν γνωρίζουν, αποτελείται από έναν καθηγητή νεοελληνικής ιστορίας, που ορίζεται από το ίδιο το πανεπιστήμιο, ένας εκπρόσωπο της Κεντρικής Ένωσης Δήμων Ελλάδας, από τον Προϊστάμενο της αρμόδιας διεύθυνσης του Υπουργείου Εσωτερικών.
Έργο της επιτροπής είναι η εξέταση των σχετικών αιτημάτων, η υποβολή αιτιολογημένης πρότασης και γενικότερα κάθε περίπτωση εξετάζεται χωριστά και υπάρχει μια εισήγηση. Ο χαρακτηρισμός γίνεται με Προεδρικό Διάταγμα που εκδίδεται μετά από πρόταση του εκάστοτε Υπουργού Εσωτερικών.
Με την υπ' αριθμ. 2226/30-1-2014 απόφαση του Υπουργού Εσωτερικών συγκροτήθηκε επιτροπή -δηλαδή το 2012 ήταν το αίτημα και το 2014 έγινε η απόφαση- για να εξετάσει τα τότε αιτήματα που είχαν περιέλθει πριν από δώδεκα χρόνια στο Υπουργείο Εσωτερικών από διάφορους φορείς. Στη συνέχεια, υποβάλει αιτιολογημένη πρόταση για τον χαρακτηρισμό ή μη μαρτυρικών πόλεων και μαρτυρικών χωριών. 
Η επιτροπή συνεδρίασε τον Μάρτιο του 2014 και κατά τη διάρκεια των εργασιών επεξεργάστηκε, ανέλυσε, εξέτασε όλα τα στοιχεία που υποβλήθηκαν τότε σύμφωνα με συγκεκριμένα κριτήρια τα οποία έχουν καθοριστεί από την πρώτη συγκρότησή της με την απόφαση 27874 από 16 Ιουλίου 1997, δηλαδή τα κριτήρια είναι από το 1997.
Ποια είναι αυτά; Είναι: Ολική καταστροφή κατοικιών από πυρπόληση, ανατίναξη ή βομβαρδισμό. Απώλεια του 10% επί του συνόλου του τοπικού πληθυσμού της συγκεκριμένης χρονικής περιόδου από ομαδικές ή μεμονωμένες εκτελέσεις και από άλλες αιτίες, όπως για παράδειγμα τυφλοί, πυροβολισμοί άμαχου πληθυσμού κ.λπ.
Καταστροφή των κατοικιών που να προσεγγίζει το 80% του συνόλου από πυρπόληση, ανατίναξη ή βομβαρδισμό και απώλεια του πληθυσμού της περιόδου 1941-1944 που να προσεγγίζει το 10% επί του συνόλου από ομαδικές ή μεμονωμένες εκτελέσεις.
 Τα κριτήρια αυτά παραμένουν ίδια από την αρχική συγκρότηση της επιτροπής, προκειμένου να διασφαλίζεται η ισότιμη και δίκαιη αντιμετώπιση όλων των αιτημάτων των πόλεων ή των χωριών. Αυτά είναι τα δεδομένα όπως εξετάστηκε το αρχικό αίτημα, επαναλαμβάνω, του 2012 που εξετάζεται το 2014 με τα κριτήρια του 1997. 
Στη δευτερολογία μου θα πω περισσότερα.
ΠΡΟΕΔΡΕΥΩΝ (Αθανάσιος Μπούρας): Κύριε Ψυχογιέ, έχετε τον λόγο για τη δευτερολογία σας.
ΓΕΩΡΓΙΟΣ ΨΥΧΟΓΙΟΣ: Ευχαριστώ πολύ, κύριε Πρόεδρε. 
Κύριε Υπουργέ, άκουσα με προσοχή την απάντησή σας. Θέλω και στη δευτερολογία σας να μας δώσετε περισσότερα στοιχεία σε ό,τι έχει να κάνει με αυτά τα κριτήρια, με αυτές τις ανάγκες που υπάρχουν, ώστε να στοιχειοθετηθεί, να τεκμηριωθεί και να εγκριθεί τελικά ένα τέτοιο αίτημα το οποίο στα μάτια τα δικά μου και στα μάτια του κόσμου, πέρα ​​από τις νομικές διαστάσεις που έχει το ζήτημα, είναι αυτονόητο. Το να ενταχθούν τέτοια χωριά στον κατάλογο είναι, όπως είπα, ιστορικό μας χρέος απέναντι στην αλήθεια και την αποκατάσταση των συγγενών αλλά και της τοπικής κοινωνίας. 
Είναι γεγονός ότι το τελευταίο διάστημα το Υπουργείο έχει εντάξει αρκετά χωριά και πόλεις μέσα στους καταλόγους των μαρτυρικών χωριών και πόλεων. Σ’ αυτήν τη βάση ζητάμε, σε συνεννόηση πάντοτε και με τους οικείους δήμους, να ενταχθεί και το Ζεμενό, το οποίο έχει πολύ μεγάλη καταγεγραμμένη ιστορία με έρευνα, στοιχεία, δημοσιεύματα της εποχής και ζωντανές μαρτυρίες ανθρώπων, ούτως ώστε να πάρει και τη θέση που του πρέπει στην ιστορία.
Υπάρχουν κι άλλα χωριά στον Νομό μου τα οποία απλά τα θέτω υπόψη σας. Με τον ίδιο τρόπο, το Δημοτικό Διαμέρισμα Ψαρίου Κορινθίας, του πρώην Δήμου Στυμφαλίας και νυν Δήμου Σικυωνίων, είχε επίσης υποβάλει αίτημα στις 26 Φεβρουαρίου 2010 για την αναγνώρισή του ως μαρτυρικό χωριό, λόγω της ολοκληρωτικής καταστροφής σε ανθρώπινες ζωές και υλικές ζημιές το καλοκαίρι του 1944 από τις γερμανικές δυνάμεις κατοχής.
Επίσης, και το Πιτσά του Δήμου Ξυλοκάστρου-Ευρωστίνης, που είναι στον ίδιο Δήμο με το Ζεμενό, υπέστη τεράστιες καταστροφές. Μάλιστα, έχω ενημερωθεί ότι έχει κατατεθεί πολυσέλιδη ιστορική έρευνα στον Δήμο Ξυλοκάστρου-Ευρωστίνης από μια ομάδα ερευνητών, την κ. Σωτηρία Δημοπούλου και άλλους. Πρόκειται για καρπό πολύχρονης και συστηματικής αναζήτησης και διασταύρωσης στοιχείων για τις καταστροφές που έγιναν εκεί από τα στρατεύματα κατοχής, τις υλικές και ανθρώπινες απώλειες που υπέστη το χωριό. 
Όλα αυτά τα λέω διότι προφανώς υπάρχει διαδικασία και προφανώς πρέπει να ακολουθηθεί, αλλά θα πρέπει να υπάρχει πολιτική βούληση, εγρήγορση και παρέμβαση και από την κεντρική εξουσία, αλλά και βοήθεια προς τους οικείους δήμους, ούτως ώστε να ενταχθεί στον πολύνεκρο κατάλογο των μαρτυρικών χωριών και πόλεων της χώρας με έναν τεράστιο φόρο αίματος της χώρας μας απέναντι στα ναζιστικά στρατεύματα και στον φασισμό.
Είμαστε σε μια εποχή, κύριε Υπουργέ, επειδή είστε και στο Υπουργείο Εσωτερικών και έχετε και αρμοδιότητα για τα σχολεία, που πριν λίγες μέρες, στη χώρα η οποία υπέστη αυτές τις καταστροφές και τις ανθρώπινες απώλειες, στο 1ο Γενικό Λύκειο του Κιάτου εμφανίστηκαν έξω από τις αίθουσες απίστευτα, αδιανόητα, απαράδεκτα φασιστικά και ναζιστικά συνθήματα και απειλές εναντίον εκπαιδευτικών για σωματική βία. Οι ομάδες αναζητούνται από την αστυνομία, η οποία θα πρέπει να κάνει τη δουλειά της και να τους εντοπίσει. Όμως, πρέπει κι εμείς να επενδύσουμε στην ιστορική μνήμη και να δώσουμε στη νέα γενιά αυτά που λέμε κι εμείς στα σχολεία, όταν έρχονται εδώ, ότι κάποιοι έχουν θυσιαστεί για να είμαστε σ’ αυτόν τον χώρο. Είναι πάρα πολύ σημαντικό για τη δημοκρατία μας και είναι πάρα πολύ σημαντικό για την κοινωνική δικαιοσύνη, αλλά και για τη γνώση της πορείας αυτού του λαού που στάθηκε όρθιος απέναντι σε κάθε κατακτητή.
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κύριε Υπουργέ, έχετε τον λόγο για τη δευτερολογία σας.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, χαίρομαι που αναφέρατε και ένα άλλο αίτημα που έχει υποβληθεί 26-02-2010. Δηλαδή μετά από δεκαέξι χρόνια μου φέρνετε αυτό το αίτημα λίγους μήνες πριν από τις εκλογές.
ΓΕΩΡΓΙΟΣ ΨΥΧΟΓΙΟΣ: Μην το υποβαθμίζετε. Μην το κάνετε αυτό.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Μισό λεπτό, να δώσουμε λίγο και την πολιτική και την ιστορική διάσταση στην κουβέντα. Να δώσουμε λίγο, κύριε Πρόεδρε, αν μου επιτρέπετε και με την εμπειρία σας, την πολιτική και την ιστορική διάσταση στη συζήτησή μας και στο πλαίσιο των επικαίρων ερωτήσεων πάντα. Μισό λεπτό.
Όσον αφορά την ιστορική διάσταση, η ιστορία έχει γραφτεί και είναι σεβαστή και οφείλουμε να την αναδείξουμε. Το είπα στην πρωτολογία μου. Και δεσμεύομαι ότι τα αιτήματα που έχουν υποβληθεί, όχι μόνο από τους δήμους του Νομού Κορινθίας, αλλά από ολόκληρη την Ελλάδα, θα επανεξεταστούν άμεσα. Άρα, και για την περιοχή του Ζεμενού Κορινθίας το αίτημα θα επανεξεταστεί και θα ζητήσω να δω και τα άλλα αιτήματα που αφορούν τον νομό Κορινθίας και γενικότερα.
Όμως, επιτρέψτε μου να δώσω και την πολιτική διάσταση. Πρωτοεκλεγήκατε Βουλευτής το 2015. Την περίοδο 2015-2019 τα αιτήματα του 2010 ή του 2012 δεν τα θυμηθήκατε επί κυβερνήσεων ΣΥΡΙΖΑ επί τέσσερα χρόνια; Αυτό βέβαια αποδεικνύει και την πολιτική σας αδράνεια-αδιαφορία. Χαίρομαι που είπατε ότι πρόσφατα οι επιτροπές συνεδριάζουν και προχωρούν σε αναγνωρίσεις Αν βρεθούμε σε ένα καφενείο στο χωριό θα έρθετε να πείτε ότι βλέπετε ότι υπάρχει κινητικότητα για να μπορέσουμε να απαντήσουμε σε αιτήματα περιοχών;
Όμως, την περίοδο 2015-2019 εσείς τι κάνατε; Άρα, να πάρουμε την πολιτική μας ευθύνη, αλλά να μην λέμε ό,τι θέλουμε. Εγώ να πάρω την πολιτική ευθύνη -και σας λέω ξεκάθαρα, γιατί μας ακούνε αυτήν τη στιγμή στον Νομό Κορινθίας- ότι δεσμεύομαι ότι θα επανεξεταστεί άμεσα το συγκεκριμένο αίτημα, γιατί μιλάμε για μια συνεδρίαση που έγινε 26 Μαρτίου 2014 και τότε δεν περιέλαβε στην πρότασή της την τοπική κοινότητα Ζεμενού.
Είναι δυνατή η επανεξέταση του αιτήματος από την επιτροπή σε νέα συνεδρίαση, αφού αυτή ανασυγκροτηθεί μετά την υποβολή πρόσθετων στοιχείων. Άρα, ο Δήμος Ξυλοκάστρου-Ευρωστίνης, και να το πούμε αυτό, υπέβαλε νέο αίτημα στις 14 Οκτωβρίου. Το λέω αυτό διότι η ερώτησή σας ταυτίζεται χρονικά με την υποβολή του αιτήματος. Δεν ξέρω αν γνωρίζετε ότι έχει υποβάλει αίτημα.
Σας ενημερώνω, λοιπόν, ότι ο Δήμος Ξυλοκάστρου-Ευρωστίνης, στον οποίο περιλαμβάνεται η κοινότητα Ζεμενού, έχει υποβάλει αίτημα στις 14-10-2026. Έχει πάρει σειρά ώστε να εξεταστεί μέσα στο πλαίσιο των αιτημάτων που υπάρχουν από την αρμόδια επιτροπή, που είναι ο καθηγητής μας, ο διευθυντής μας κ.λπ.
Από εκεί και πέρα, θα υπάρχει μετά η συγκεκριμένη διαδικασία που ακολουθείται. Άρα, απαντώντας στην επίκαιρη ερώτηση, σάς λέω ότι το αίτημα θα επανεξεταστεί άμεσα.
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα έξι μαθήτριες και μαθητές και τρεις συνοδοί εκπαιδευτικοί από το 2ο Γενικό Λύκειο Χαλκίδος. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Σας ευχόμαστε καλή πρόοδο και όπως πιστεύω ότι σας έχουν ενημερώσει οι συνεργάτες μας του Ιδρύματος της Βουλής των Ελλήνων, που έχει το πρόγραμμα των επισκέψεων, σήμερα υπάρχει μια ειδική διαδικασία που γίνεται κάθε Δευτέρα, Παρασκευή και Τετάρτη, που λέγεται κοινοβουλευτικός έλεγχος, γι’ αυτό και βλέπετε ακριβώς αυτήν την εικόνα. Ένας ή μία Βουλευτής ερωτά για κάποιο επίκαιρο θέμα, που μπορεί να συμβαίνει είτε στον νομό που εκπροσωπεί είτε και γενικότερα στην κοινωνία και ένας Υπουργός απαντά. Και βέβαια αυτή η διαδικασία είναι γνωστή σε όλο τον ελληνικό λαό μέσω του καναλιού της Βουλής, το οποίο παρακολουθούν οι πολίτες ή μπορεί να παρακολουθούν οι πολίτες. 
Επίσης, ο Βουλευτής κ. Γεώργιος Μουλκιώτης ζητεί άδεια ολιγοήμερης απουσίας στο εξωτερικό από 29-10-26 έως 1-11-26. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Αθανάσιος Μπούρας): Η Βουλή ενέκρινε τη ζητηθείσα άδεια. 
Συνεχίζουμε με την πρώτη με αριθμό 117/18-10-2026 επίκαιρη ερώτηση δεύτερου κύκλου του Βουλευτή Αχαΐας της Κ.Ο. ΝΙΚΗ κ. Σπυρίδωνος Τσιρώνη προς τον Υπουργό Εσωτερικών με θέμα: «Άμεση επίλυση του προβλήματος της μεταφοράς μαθητών στην Επανομή Θεσσαλονίκης». Είναι και επίκαιρο θέμα για τους μαθητές, κύριε Τσιρώνη. 
Ορίστε, κύριε Τσιρώνη, έχετε τον λόγο για την πρωτολογία σας. 
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε. 
Χαίρομαι που υπάρχουν και μαθητές, ακριβώς για να καταλάβουν ότι και εδώ ο κοινοβουλευτικός έλεγχος είναι και για τα θέματα που τους αφορούν.
Κύριε Υπουργέ, περισσότερο από ένα μήνα μετά την έναρξη της σχολικής χρονιάς, το σοβαρό πρόβλημα της μεταφοράς μαθητών στη Θεσσαλονίκη εξακολουθεί να μην έχει επιλυθεί στο σύνολό του. Εκατοντάδες μαθητές και οι οικογένειες τους έχουν ήδη υποστεί τις συνέπειες της μη έγκαιρης εξασφάλισης των αναγκαίων σχολικών δρομολογίων, με απώλεια διδακτικών ωρών, οικονομική επιβάρυνση, αλλά και σοβαρή αναστάτωση στην καθημερινότητα των οικογενειών.
Συγκεκριμένα, στο Γυμνάσιο και το Λύκειο Επανομής το πρόβλημα παραμένει άλυτο και αφορά 138 μαθητές από το Μεσημέρι και την παραλία Επανομής. Ιδιαίτερα σοβαρή είναι η κατάσταση για τους 77 μαθητές από το Μεσημέρι, καθώς τα δρομολόγια της αστικής συγκοινωνίας δεν συμβαδίζουν με το σχολικό ωράριο. Οι μαθητές αναγκάζονται να χρησιμοποιούν υπερπλήρη λεωφορεία υπό συνθήκες που εγείρουν και ζητήματα ασφαλείας, ενώ πολλές οικογένειες επωμίζονται καθημερινά τη μεταφορά των παιδιών τους σε μεγάλες αποστάσεις.
Το πλέον ανησυχητικό είναι ότι το πρόβλημα ήταν γνωστό από τις αρμόδιες αρχές από την προηγούμενη σχολική χρονιά. Σύμφωνα με την έγγραφη διαμαρτυρία των γονέων της Επανομής, ο ιδιώτης μεταφορέας εκτελούσε πέρσι μόνο ένα δρομολόγιο, ενώ η σύμβαση προέβλεπε δύο. Οι διευθύνεις των σχολείων είχαν ενημερώσει εγγράφως την Περιφέρεια, χωρίς ωστόσο να εξασφαλιστεί εγκαίρως η οριστική αντιμετώπιση του προβλήματος. 
Παρά τις επανειλημμένες διαμαρτυρίες των γονέων, τις μαθητικές κινητοποιήσεις, την κατάληψη του Λυκείου και τις συναντήσεις με εκπροσώπους των αρμοδίων αρχών, δεν έχει δοθεί μέχρι σήμερα οριστική λύση. Και γι’ αυτό σας ρωτώ ποια άμεσα μέτρα θα ληφθούν για την ασφαλή και επαρκή μεταφορά των 138 μαθητών του Γυμνασίου και του Λυκείου της Επανομής και ποιο είναι το χρονοδιάγραμμα για την οριστική κάλυψη όλων των εκκρεμών σχολικών δρομολογίων στη Θεσσαλονίκη. 
Κύριε Υπουργέ, μόλις χθες το βράδυ στις 20.00΄ η ώρα ήρθε μήνυμα στους γονείς ότι ξεκινάει νέος διαγωνισμός, ο όγδοος -αν δεν κάνω λάθος- κατά σειρά για το δρομολόγιο της Περιφέρειας. Πρέπει να καταθέτουμε επίκαιρες ερωτήσεις, αν και αυτό είναι ένα επίτευγμα, για να κινητοποιηθεί ο κρατικός μηχανισμός; Πρέπει να φτάνουμε σε αυτό το σημείο για τα αυτονόητα;
Ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Τσιρώνη. 
Ορίστε, κύριε Υπουργέ, έχετε τον λόγο για την απάντησή σας. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, επειδή πρέπει οι απαντήσεις να είναι συγκεκριμένες και να μιλάμε συγκεκριμένα στους μαθητές μας, στους γονείς, στους εκπαιδευτικούς και στις τοπικές κοινωνίες θέλω να δούμε ποια είναι η μεγάλη εικόνα. 
Η μεγάλη εικόνα είναι ότι το 2019 η Νέα Δημοκρατία παρέλαβε 170 εκατομμύρια να είναι οι δαπάνες για τις μεταφορές μαθητών και σήμερα είναι πάνω από 235 εκατομμύρια ευρώ από το Υπουργείο Εσωτερικών για τις μεταφορές μαθητών, το 2026, δηλαδή. Άρα, έχουμε 235 εκατομμύρια ευρώ από το Υπουργείο Εσωτερικών για τις μεταφορές μαθητών το 2026, ένα ποσό αυξημένο κατά 38,23% σε σχέση με το 2019. Αυτό το λέω για να μην υπάρχουν παρεξηγήσεις, παρερμηνείες για τη μεγάλη εικόνα, επειδή μας ακούνε και μαθητές. 
Η παροχή της υπηρεσίας της μεταφοράς μαθητών των δημόσιων σχολείων από τον τόπο κατοικίας προς τις σχολικές μονάδες, υλοποιείται από τις περιφέρειες της χώρας με συγκεκριμένη Κοινή Υπουργική Απόφαση. Ειδικότερα, η μεταφορά των μαθητών γίνεται με λεωφορεία, ταξί, μικρά λεωφορεία και οι μαθητές πρωτοβάθμιας και δευτεροβάθμιας εκπαίδευσης δημόσιων σχολείων μεταφέρονται από τον τόπο διαμονής τους ή από συγκεκριμένο τόπο συγκέντρωσής τους στο σχολείο που φοιτούν και αντίστροφα. Η χρηματοδότηση πραγματοποιείται από τις περιφέρειες μέσω του οικείου προϋπολογισμού τους και καλύπτεται από τους κεντρικούς αυτοτελείς πόρους του Υπουργείου Εσωτερικών. 
Σας είπα, λοιπόν, ότι για τις δεκατρείς περιφέρειες το ποσό είναι 235 εκατομμύρια. Επιτρέψτε μου, όμως, να πω ότι για το 2026 η Περιφέρεια Κεντρικής Μακεδονίας, που αναφέρεστε στην ερώτησή σας, επιχορηγήθηκε για τον σκοπό αυτό με ποσό 36,4 εκατομμύρια ευρώ. Το ποσό αυτό είναι αυξημένο κατά 17,43%, σε σχέση με το προηγούμενο και 33% σε σχέση με το 2019, όταν η περιφέρεια χρηματοδοτήθηκε τότε με 27 εκατομμύρια. 
Το Υπουργείο Εσωτερικών, επίσης, θέλω να σας ενημερώσω, κύριε συνάδελφε, ότι προέβη τους τελευταίους μήνες σε εύστοχες νομοθετικές ρυθμίσεις, προκειμένου να αντιμετωπιστεί το ζήτημα των κατ’ εξακολούθηση άγονων διαγωνισμών. Είχαμε άγονους διαγωνισμούς, δεν είχαμε αδιαφορία. Ειδικότερα, έδωσε τη δυνατότητα στις περιφέρειες να προβαίνουν στη μίσθωση οχημάτων, δηλαδή, να κάνουν με leasing μίσθωση και για το διδακτικό έτος 2026-2027. 
Άρα, εμείς δώσαμε τη δυνατότητα αυτή στις περιφέρειες, ώστε να μπορούν. Με ποιο νόμο; Με το άρθρο 113 του ν. 5225/25, δηλαδή πρόσφατο νόμο. Και θέλω να σας πω ότι είναι προς τιμή σας, κύριε Τσιρώνη και η ΝΙΚΗ ψήφισε «ναι», στο συγκεκριμένο άρθρο στο 113 του ν.5225. Άλλα πολιτικά κόμματα της Αντιπολίτευσης δεν ψήφισαν σε αυτήν τη διάταξη «υπέρ». 
Όσον αφορά το ζήτημα που θέτετε στην ερώτησή σας, οι αρμόδιες υπηρεσίες της Περιφέρειας Κεντρικής Μακεδονίας προχώρησαν από τον Μάρτιο του 2026 τις διαγωνιστικές διαδικασίες για τη μεταφορά των μαθητών του σχολικού έτους 2026-2027, μέχρι σήμερα έχουν ολοκληρωθεί επτά -επαναλαμβάνω- επτά κύκλοι διαπραγματευτικών διαδικασιών και είμαστε σε αναμονή για τα αποτελέσματα της όγδοης διαπραγματευτικής διαδικασίας. Άρα, λοιπόν, μην μου πείτε ότι περιμένει ο κρατικός μηχανισμός την ερώτηση της Νίκης, όταν ήδη έχουν γίνει οκτώ, με αυτή που γίνεται, διαπραγματευτικές διαδικασίες. 
Συγκεκριμένα, στο Γυμνάσιο και στο Λύκειο Επανομής έχουν ενταχθεί για δωρεάν δημόσια μεταφορά 91 μαθητές από το Μεσημέρι και το Μετόχι, ενώ αντίστοιχα από τις περιοχές Πλαγιάρι, Κτήμα Γεροβασιλείου, Ποταμός, Αλατιέρες, Αγελαδάρικο, Κούρελο, Ταξιάρχης, Μήλος, Αγία Τριάδα, Πάλιουρα, Επανομή, Παραλία και Υδατόπυργου 98 μαθητές. Οι μαθητές από αυτά τα δρομολόγια των δύο άνωθεν σχολικών συγκροτημάτων, δηλαδή, για τέσσερα λεωφορεία των οποίων οι σχετικοί δημόσιοι διαγωνισμοί… 
ΠΡΟΕΔΡΕΥΩΝ (Αθανάσιος Μπούρας): Τα υπόλοιπα στη δευτερολογία σας, κύριε Υπουργέ. Σας έκοψε ο χρόνος. 
Ορίστε κύριε συνάδελφε, κύριε Τσιρώνη, έχετε τον λόγο για τη δευτερολογία σας. 
ΣΠΥΡΙΔΩΝ ΤΣΙΡΩΝΗΣ: Κύριε Σπανάκη, να ξέρετε, η Νίκη τα ψηφίζει, γιατί διαβάζει όλα τα άρθρα. Διαβάζουμε τα άρθρα που φέρνετε και ό,τι είναι σωστό το ψηφίζουμε, ότι είναι λάθος δεν το ψηφίζουμε. Δεν κάνουμε όπως άλλα κόμματα. 
Θα σας πω, όμως, ακριβώς επειδή διαβάζουμε τα πάντα και είμαστε έμπειροι, είναι γνωστή η τακτική να μας λέτε νούμερα για το τι έχετε κάνει. Εδώ στον κοινοβουλευτικό έλεγχο δεν ερχόμαστε γι’ αυτά που έχετε κάνει και είναι το αυτονόητο να τα κάνετε. Άρα, δεν μπορούμε να σας πούμε μπράβο για τα νούμερα που μας λέτε. 
Ερχόμαστε να σας ελέγξουμε γι’ αυτά που δεν έχετε κάνει. Άρα, είναι λογικό να σας να μου απαντήσετε για τα συγκεκριμένα σχολεία. Και επίσης, είναι και κάτι άλλο λογικό. Η ακρίβεια στην οποία έχετε φέρει και συντηρείτε ως Κυβέρνηση, έχει κόστος και στον προϋπολογισμό. Δεν είναι μόνο στους γονείς η ακρίβεια και στους πολίτες. Βλέπετε επτά διαγωνισμούς, ξέρετε κάποια εταιρεία που δεν θέλει να πάρει έναν διαγωνισμό; Όταν προσφέρετε, όμως, λιγότερα από αυτά που πρέπει, βγαίνουν άγονοι. Είναι φυσιολογικό. Εάν η Περιφέρεια είχε αντιμετωπίσει εγκαίρως με τη δέουσα σοβαρότητα το ζήτημα της μεταφοράς των μαθητών, θα είχε μεριμνήσει κατά τη διάρκεια του καλοκαιριού και όχι τελευταία στιγμή και τρεις μέρες πριν. 
Προκαλεί έντονο προβληματισμό, γιατί είπατε για δεκατρείς Περιφέρειες και η γεωγραφική ανισότητα που καταγράφεται στην περιοχή, διότι ενώ στη Δυτική Θεσσαλονίκη τα προβλήματα φαίνεται να αντιμετωπίστηκαν, στην Ανατολική Θεσσαλονίκη οι εκκρεμότητες παρατείνονται. Με ποια κριτήρια προτεραιοποιούνται τα δικαιώματα των μαθητών; Δεν πιστεύω ότι θα διαφωνείτε ότι είναι απαράδεκτο η έναρξη της σχολικής χρονιάς να βρίσκει την πολιτεία να διαπραγματεύεται ακόμα τους όρους μεταφοράς των μαθητών, αφήνοντας την πρόσβαση στην εκπαίδευση να εξαρτάται από οικονομικές συμφωνίες της τελευταίας στιγμής και όλα αυτά να γυρνούν στην πλάτη των οικογενειών; Διότι οι γονείς βιώνουν καθημερινά μια προσπάθεια μετάθεσης ευθυνών, μια γραφειοκρατική οχυρωτική τακτική και μια παντελή έλλειψη συντονισμού για ένα οξύ κοινωνικό πρόβλημα.
Οι ιδιοκτήτες των λεωφορείων από την άλλη δηλώνουν να προκαλύπτουν ότι με τα χρήματα και τους όρους που τους δίνονται από τις συμβάσεις δεν τους συμφέρει να εκτελούν τα δρομολόγια. Οπότε, κάτι εσείς πρέπει να αλλάξετε. Όταν βλέπετε ότι δεν βγαίνει ένας διαγωνισμός μία, δύο, τρεις, τέσσερις, πέντε, έξι, επτά φορές, θέλω να μου πείτε εάν δόθηκε κάτι στον όγδοο. Στον όγδοο δόθηκε κάτι παραπάνω από την Περιφέρεια; Και είπατε και για την Περιφέρεια. Άρα, ρίχνετε το μπαλάκι στην Περιφέρεια ότι φταίνε. Σας λέω ότι οι γονείς πήγαν. Πέρα από τις μαζικές συνελεύσεις, πέρα από τις ειρηνικές διαδηλώσεις, ήρθαν σε συνεχή επαφή με τις διευθύνσεις σχολείων και με τον Δήμαρχο και με τον Αντιπεριφερειάρχη. Ξέρετε τι τους απάντησε ο Αντιπεριφερειάρχης; Τους είπε ότι δεν θέλει να προκηρύξει νέο διαγωνισμό για να μην χαθεί κι άλλος χρόνος, αλλά τον προκήρυξε τώρα που κάναμε την ερώτηση. Άρα, μη λέτε ότι δεν μετράει η ερώτηση. Μετράει,  προφανώς, η ερώτηση. Απλά όλος αυτός ο χρόνος είναι εις βάρος των παιδιών. 
Θα σας πω ότι τα παιδιά απελπισμένα προέβησαν και σε κατάληψη δύο ημερών. Ξέρετε ποιοι έλυσαν την κατάληψη; Οι γονείς. Μπήκαν μπροστά αυτοί οι γονείς και είπαν γυρίστε στα σχολεία σας, ανοίξτε τα σχολεία και θα κοιτάξουμε εμείς. Και μία από τις ενέργειες που έκαναν, τις ειρηνικές και τις νόμιμες, ήταν να φτάσουν και σε εμένα και να πουν κάνε κάτι εκεί. Αυτό είναι η απελπισμένη προσπάθεια. Όταν ο κρατικός μηχανισμός αδυνατεί να εκπληρώσει τον ρόλο του, δεν μπορεί να μετακυλίεται το κόστος αυτών που δεν έχει την ευθύνη. Ο κρατικός μηχανισμός κάνει λάθος, θα πληρώσει ο κρατικός μηχανισμός. Δεν θα πληρώσει η οικογένεια, ειδικά σε μια τέτοια οικονομική κατάσταση που έχουν περιέλθει όλες οι οικογένειες. 
Σας ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε. 
Ορίστε, κύριε Υπουργέ, έχετε τον λόγο για τη δευτερολογία σας.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε συνάδελφε, να δούμε τώρα ποιο είναι το πρόβλημα, στο οποίο αναφέρεστε στην επίκαιρη ερώτηση. Μιλάμε για τέσσερα λεωφορεία των οποίων οι σχετικοί δημόσιοι διαγωνισμοί που προκηρύχθηκαν για την ανάθεση κατέληξαν άγονοι επτά φορές. Και όπως προανέφερα αναμένουν τα αποτελέσματα της όγδοης, η οποία θα ολοκληρωθεί την Τρίτη 27 Οκτωβρίου. 
Προσέξτε: Η ερώτησή σας είναι 18 Οκτωβρίου. Η διαδικασία θα ολοκληρωθεί 27 Οκτωβρίου. Άρα, είναι έχει ξεκινήσει πριν την ερώτησή σας. 
Επίσης, στην περιοχή της παραλίας oι μαθητές εξυπηρετούνται από και προς τις σχολικές μονάδες με κάρτες απεριορίστων διαδρομών που ήδη έχουν στα χέρια τους, της αστικής συγκοινωνίας του Οργανισμού Συγκοινωνιακού Έργου Θεσσαλονίκης και θέλω να σας πω ότι το θεσμικό πλαίσιο και οι διαγωνιστικές διαδικασίες διενεργήθηκαν από τη Μητροπολιτική Ενότητα Θεσσαλονίκης, από την Περιφέρεια Κεντρικής Μακεδονίας. 
Όπως αναφέρθηκα προηγουμένως στην πρωτολογία μου, το Υπουργείο Εσωτερικών σε συνεργασία με τα συναρμόδια Υπουργεία στις 4 Αυγούστου του 2026 -πρόσφατα- προέβη και σε σχετική ρύθμιση στην τροποποίηση της κοινής απόφασης για τη μεταφορά μαθητών δημόσιων σχολείων από τις Περιφέρειες, αναφορικά με το ελάχιστο κόστος ανά κατηγορία οχήματος, ανά δρομολόγιο, αφού έλαβε υπόψη τα αιτήματα της Περιφέρειας Κεντρικής Μακεδονίας και των λοιπών φορέων για την αναπροσαρμογή του υπολογισμού του κόστους των σχολικών δρομολογίων, λόγω της σημαντικής αύξησης του λειτουργικού κόστους, κατά το τελευταίο διάστημα, μιας αύξησης που απορρέει κυρίως από την αύξηση του κόστους των καυσίμων, αλλά και της συντήρησης του μισθολογικού κόστους και όλα αυτά.
Επειδή, όμως, εδώ αναφερθήκατε στα θέματα της ακρίβειας, θα ήθελα να δείτε τι γίνεται στην Ελλάδα και τι γίνεται σε άλλες ευρωπαϊκές χώρες. Η Ελλάδα -εάν διαιρέσεις τις δαπάνες για την καταπολέμηση της ακρίβειας- είναι τρίτη χώρα με το ΑΕΠ στην Ευρώπη στην ενίσχυση και αυτή τη στιγμή όχι μόνο πήραμε μέτρα, ώστε να υπάρχει έκπτωση και χαμηλότερη τιμή στην αντλία, αλλά και για το πετρέλαιο θέρμανσης, όπου ξεκίνησε σε χαμηλότερες τιμές από τις περσινές τιμές, όπως έκλεισε και μάλιστα ο ίδιος ο Πρόεδρος των βενζινοπωλών μιλάει για μεγαλύτερη ζήτηση, λόγω του ότι η τιμή είναι χαμηλότερη από ό,τι ήταν η περσινή. 
Άρα, λοιπόν, να δούμε λίγο και ποια είναι η εικόνα. Ναι, υπάρχει ένα θέμα της ακρίβειας, αλλά η Κυβέρνησή μας έχει έντονα αντανακλαστικά και είναι εδώ να αντιμετωπίσει μια κατάσταση και αν θέλετε, όπως μας έκριναν οι Έλληνες πολίτες για τα αντανακλαστικά μας και για την αποτελεσματικότητά μας στην οικονομική κρίση, έτσι θα μας κρίνουν και σε αυτή την κρίση. 
Κλείνοντας, θέλω να σας πω ότι σύμφωνα με τις διατάξεις της κοινής απόφασης που ανέφερα προηγουμένως, ορίζεται ως ελάχιστο κόστος ανά κατηγορία οχήματος και ανά μονό δρομολόγιο το ισόποσο των πέντε χιλιομέτρων, συνυπολογιζόμενης και της ανώτερης προσαύξησης εντός πόλεως με μικρή κλήση. 
Ειδικά για την Θεσσαλονίκη που αναφέρετε στην ερώτησή σας, το ελάχιστο κόστος ορίζεται στο ποσό των δώδεκα χιλιομέτρων, έναντι των δέκα που ίσχυε. Άρα, έχουμε και μια αλλαγή στα δρομολόγια τα οποία ανατίθεται αναμονή ή διπλή διαδρομή.
Επιπλέον, για την Περιφερειακή Ενότητα Θεσσαλονίκης για το σχολικό της 2026-2027 ο ελάχιστος χρόνος απασχόλησης οδηγού και οχήματος ανά τύπο οχήματος και ανά μονό δρομολόγιο ορίζεται σε ενενήντα λεπτά. Η προσαρμογή αυτή κρίθηκε αναγκαία για την εύρυθμη εκτέλεση του μεταφορικού έργου, την αποφυγή άγονων δρομολογίων στον επικείμενο τριετή διαγωνισμό -άρα, μιλάμε για τρία χρόνια- και τη διασφάλιση της διαθεσιμότητας. 
ΠΡΟΕΔΡΕΥΩΝ (Αθανάσιος Μπούρας): Ολοκληρώσατε, κύριε Υπουργέ,  δεν ακούγεστε πλέον ούτε καταγράφεστε.
Ολοκληρώθηκε η συζήτηση των επικαίρων ερωτήσεων.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 10.37΄ λύεται η συνεδρίαση για τη Δευτέρα 26 Οκτωβρίου 2026 και ώρα 14.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων. 
Καλημέρα και καλό Σαββατοκύριακο, πάντα με υγεία!

